naiz: Iritzia | Opinión - Mugikortasun iraunkorra bizi kalitatea da\nAsmo handiko apustu bat da, non lehentasuna eman zaion politikaren eta administrazioaren arloko adostasunari, betiere etorkizun senarekin lan eginda, planak hamarkada bat hartzen baitu. Herritarren ekarpenak kontuan hartuta plana osatuta dagoenean, lanerako oinarri bat izango dugu.\nEgunetik egunera sentsibilizazio handiagoa antzematen da mugikortasun iraunkorraren kontzeptuari dagokionez. Hiri eta metropolialde askotan, auto partikularraren erabilera orokortuaren alternatiben planak egiten dituzte, garraio eredu horrek ingurumenean eta gizartean eragiten dituen arazoak saihesteko. Iruñerrian ere asmo horrekin ari gara lanean.\nJoan den urteko azaroan, Iruñeko Baluarte jauregian egin zen ekitaldi batean, Iruñerriko Mankomunitateak Iruñerrirako Hiri Mugikortasun Iraunkorreko Plana (IHMIP) aurkeztu zuen. Plan horretan, Iruñerriko 18 udal, Nafarroako Gobernua eta Mankomunitatea ari gara elkarlanean, eta bere helburua hau da: eskualdean egiten diren joan-etorrietan, banaketa modala arrazionalizatzea, sozialki orekatua den garapena, integratzailea eta, ingurumenari dagokionez, iraunkorra dena mesedetuko duen mugikortasun baterantz zuzenduta berriro. Azken batean, mugikortasunean aldaketak eginda, gure eskualdeko bizi-kalitatea hobetzea da asmoa.\nIHMIPak erabakimenez egiten du mugikortasun iraunkorraren alde, eta mugikortasun horrek oinezkoa, bizikleta eta garraio publikoa lehenesten ditu. Xedea da lekualdatze ez motordunak (oinez eta bizikletaz egindakoak) lekualdatze guztien %50 izatera heltzea, garraio kolektiboaren erabilera %20 izateraino handitzea eta ibilgailu pribatuaren erabilera egungo kuotatik %30era gutxitzea.\nGogora ekarri behar da Hiri Mugikortasun Iraunkorreko Plana Eskualdeko Hiri Garraiotik harago doala eta alderdi desberdinei heltzen diela. IHMIPa lantzeko lehen dokumentuak 19 estrategia biltzen ditu, eta horietan alderdi hauek jorratzen dira: hirigintza edo lurraldearen antolamendua, oinezkoen mugikortasuna, bizikleten mugikortasuna, ibilgailu pribatua, esparru bereziak (mugikortasuna ikasketengatik, lanarengatik edo erosketengatik), zeharkako neurriak (informazioa eta aurreikusitako jarduketen koordinazioa) eta hiri garraioa bera.\nAzaroko jardunaldi horretan bertan, plan honi lotuta dagoen parte-hartze prozesuaren berri eman genuen. Hartara, ekimen horren bidez, horretarako egokitutako kanal guztietatik iritsiko zaizkigun proposamen guztiak entzun, aztertu, arrazoitu eta erantzuteko konpromisoa hartu dugu sustatzaileok. Plan hau herritarrekin eta interesa duten taldeekin batera eraiki nahi dugu; eta horretarako, parte-hartze prozesu zabala garatzen ari gara, iritziak eta ekarpenak jasotzeko eta diagnostikoak egiteko.\nAurreko urteko abenduaz geroztik, Eskualdeko Hiri Garraioaren esparruan sartuta dagoen udalerri bakoitzean informazioa emateko eta parte hartzeko saio bat egin da. Eta egun hauetan, Iruñeko auzoetako saioak hasi dira.\nLurralde-saio horien ondotik, parte-hartze prozesuaren hasierako fase hau martxoaren 7an amaituko da. Guztira, planean inplikatuta dauden udalerri eta Iruñeko auzo guztietan 35 saio egingo dira. Beste alde batetik, hausnartzeko saioak martxoan hasi eta ekaina bitartean egingo dira. Herritarrek eta interesa duten taldeek planaren zirriborroari egindako ekarpen horiek guztiak edukita, administrazioek hura onartzeko eta azken dokumentua idazteko faseari ekingo zaio.\nLaburbilduz, asmo handiko apustu bat da, non lehentasuna eman zaion politikaren eta administrazioaren arloko adostasunari, betiere etorkizun senarekin lan eginda, planak hamarkada bat hartzen baitu. Herritarren ekarpenak kontuan hartuta plana osatuta dagoenean, lanerako oinarri bat izango dugu, erakunde bakoitza –udalak, Nafarroako Gobernua eta Mankomunitatea– gai izan dadin ikuspegi konpartitu eta orekatu bat izateko, Iruñerriko gainerako kideekin.\nIHMIPa erakunde-konpromiso baten oinarriaren gainean garatzen ari da, Mugikortasun Iraunkorraren aldeko Ituna, orain plana sustatzen ari diren erakunde publiko berberek onetsi zutena 2017ko otsailean. Gainera, interesa duten 60 taldetik gora aritu ziren parte hartzen HMIParen lehen zirriborroa idaztean eta haren diagnostikoa egitean.\nBaina plan hau abiarazi zuen apustua berriro berretsi beharko da plana amaituta dagoenean: ibilitako bide osoak apustu politiko berri batera eramango gaitu, politika eta erakunde arloko konpromiso batera, eta horrek exijituko du legegintzaldi batetik harago mantendutako ahalegin bat, epe laburra, ertaina eta luzea elkartuko dituen plangintza batekin. Gainera, ez dugu ahaztu behar plan honek arrakasta izateak eskatzen duela Iruñerrian bere osotasunean pentsatzea: mugapen geografikoak gaindituko dituen ikuspegia izatea eta helburu komun bat izanda lan egiteko bidea emango duena, bizi garen, lan egiten dugun edo joaten garen udalerria edo auzoa gorabehera.\nGure etorkizuna proiektatzeko aukera handia dugu aurrez aurre. Mugikortasuna arrazionalizatzea lortzen badugu, soinu igorpenak eta igorpen kutsatzaileak murriztea lortuko dugu eta horrek, beraz, osasun handiagoa ekarriko du gure eskualderako. Halaber, zirkulazioa eta autoen aparkamendua mugatuko da eta, hartara, bizimodu sozialerako eta merkataritzarako espazio publikoa berreskuratzeko aukera izango da. Gainera, bide segurtasuna nabarmen hobetzea ahalbidetuko du.\nHori dela eta, otsailean hiriko auzoetan egingo diren parte-hartze saioetara joatera animatu nahi ditut iruindarrak eta herritar oro. Bizi den lekua gorabehera, hobekien datorkion saiora joan daiteke nornahi. Era berean, mugikortasunari buruzko beren ekarpenak jada helarazi dizkiguten Iruñerriko herritar askoren interesa eskertu nahi dut.\nHiri Mugikortasun Iraunkorreko Planaren bidez, eskualde osasungarriagoa eta, ingurumenaren eta gizartearen ikuspegitik, bidezkoagoa dena lortu ahal izango dugu denon artean. Horrenbestez, bizitzeko nahi dugun ingurunea bururatzeko eta planifikatzeko aukera ezin hobea dugu aurrez aurre.\nLa luz de un nuevo modelo de ciudad\nDani Saralegi y Nahia Fernandez\nEl águila retoma el vuelo\nHay que demostrar a Vox sus mentiras con datos


Miriam Urkia: “Aurten ikusiko dugu Euskaltzaindia aurrera doala, eta bide onetik”\n‘Istripuz’ jaio zen Donostian, baina bera aretxabaletarra da, gorputz eta arimaz. Kazetari izan nahi zuen baina Filologia hautatu eta hizkuntzalari bihurtu da, lanaren eta urteen poderioz. Euskaltzain urgazle izendatu zuten 2003an eta euskaltzain oso pasa den otsailaren 23an, Roberto González de Viñasprerekin batera. Euskaltzaindian 1992tik sartzen den seigarren emakumea da. Miren Azkarate izan zen lehena.\nMiriam Urkiak (Aretxabaleta, 1965) ondo ezagutzen du Akademia, Hiztegi Batuko lantaldeko kide baita 1992tik, Euskaltzaindiaren Hiztegiaren arduraduna, 2013tik, eta Akademiaren Gipuzkoako ordezkaria 2017tik. UZEIko Lexikografia Saileko zuzendaria ere bada, 1992tik.\n1992ra arte ez zen euskaltzain emakumezkorik egon. Gaur egun euskaltzain osoen %25 zarete. Kopuruak ikusita, gizonezkoen mundua dirudi. Hala da?\nKopuruz gehiago dira gizonezko euskaltzainak, baina ez dut uste haien mundua denik. Ni orain arte bileretara joan izan naizenetan, nire gaiari zegokion atalean bakarrik izan naiz, eta normaltasun osoz parte hartu dut euskaltzainen artean, nahi baduzu ‘euskaltzainen munduan’, baina ez gizonezkoen edo emakumezkoen munduan.\nEuskaltzaindian ia 200 urgazle daude, asko eta asko emakumezkoak. Egon badaude, baina ez dira beti agertzen. Agian, ikusgarritasun kontua da?\nEz dakit zenbat urgazle diren emakumezkoak eta zenbat gizonezkoak, baina egon badaude, ondo diozunez. Eta guztiak euskarari egindako ekarpenaren arabera izendatzen direla esango nuke, ez sexuagatik. Ikusgarritasuna norberaren lan-esparruaren araberakoa izango da betiere, ez beste ezergatik.\nHizkuntzalaritzan emakumezkoak gaur egun betetzen duen leku garrantzitsua ikusita, uste duzu Euskararen Akademiak gehiago izan beharko lituzkeela kontuan? Zentzu honetan, zer geratzen zaio Akademiari egiteke?\nHizkuntzalaritzan, literaturan… emakume dezente dago, bai, eta horietako mordoxka batek Euskaltzaindiaren batzordeetan, lantaldeetan, proiektuetan lanean dihardu. Euskaltzaindiaren Hiztegiaren lantaldean, esaterako, zazpi kide gara, horietatik hiru emakumezkoak. Eta egitasmoan gizonezko bakarra daukagu, beste guztiak emakumezkoak gara. Beraz, Akademiaren inguruan emakumeak egon bagaude, eta ardurak ditugunak ere bai. Normaltasunez ikusi behar da hau. Eta hemendik iritsiko dira euskaltzain osoak ere.\n“URGAZLE GUZTIAK EUSKARARI EGINDAKO EKARPENAREN ARABERA IZENDATZEN DIRELA ESANGO NUKE, EZ SEXUAGATIK”\nAgian goiz da galdetzeko, baina, euskaltzain emakumezkoen arteko nolabaiteko ‘ahizpatasunik’ sumatu duzu?\nNik euskaltzain oso guztiak ezagutzen nituen aurretik, batzuk gehiago, besteak gutxiago, hainbat bileratan parte hartu behar izan dut-eta. Emakumezkoak ere bai. Miren Azkarate, Ana Toledo eta Lourdes Oñederra irakasle izan nituen unibertsitate-garaian, Miren Azkarate bera tesi-zuzendari. Aurelia Arkotxarekin kolaborazioak ditugu unibertsitatean, eta Sagrario Alemanekin azkenaldian batean eta bestean aritzea egokitu zait. Oso eroso sentitzen naiz guztiekin, baina ‘ahizpatasun’ apartekorik dagoen jakiteko goizegi da, lankide izango gara guztiak, bai gizonezkoak, bai emakumezkoak.\n1968ko Arantzazuko argazki ospetsuan gizonezkoak dira nagusi. Horrela irudikatuta, gizonezkoen asmakizuna dirudi batuak.\nGizonezkoek asmatu zuten ala argazkian gizonezkoak bakarrik azaldu ziren? Seguru nago atzean lan ezkutua egin zuten emakumezkoak ere izan zirela. Euskaltzain osoak gizonezkoak bakarrik ziren orduan, baina lanean ez dut uste haiek bakarrik aritu zirenik. Gaur ez litzateke hori gertatuko, baina 50 urte pasatu dira ordutik.\nEtorkizun hurbileko Euskaltzaindian irudikatzen duzu emakumezko euskaltzainburu bat?\nDudarik gabe, zergatik ez? Eta ikaragarri poztuko naiz gainera.\nGreba egingo duzu gaur?\nGeldialdia egingo dut UZEIko lankideekin batera.\n(Miriam Urkia euskaltzain osoa, otsailaren 23ko Osoko bilkuran, Iruñean)\n“EUSKAL ERABILTZAILEEK LUPAREKIN BEGIRATZEN DITUZTE HIZTEGIKO EMAITZAK”\nUZEIko Lexikografia Saileko arduraduna zara, eta Euskaltzaindiaren Hiztegiko arduraduna. Nola azaldu jende arruntari zer den lexikografia eta zergatik den hain garrantzitsua?\nGizakiok komunikatu beharra daukagu, eta komunikazio horren parte garrantzitsu bat hitzak berak dira, elkar ulertzeko erabiltzen dugu lexikoa. Hori gabe nekez moldatuko ginateke. Eta elkar ulertzea hainbat mailatan egin daiteke: etxekoekin, lagunekin, eskolan, lantokian… Gure kasuan, euskaldun guztientzat eta maila zainduan erabili ahal izatea ahalbidetzen saiatzen gara, euskara batuaren bidez. Eta horri esker bizi gaitezke euskaraz gure bizitzako edozein esparrutan funtzionatu ahal izateko.\nAzkenaldian aldaketa garrantzitsuak egin dituzue Euskaltzaindiaren Hiztegian; familia-harremanetako gaurko errealitatera moldatu dira hainbat definizio; arreta berezia jarri zaio genero-berdintasunaren kontuari... Erraz onartu dira Osoko bilkuran? Besterik etorriko da etorkizunean?\nInongo arazorik gabe, normala denez. Gure gizartearen errealitatea islatu dugu hiztegian aldaketa horien bidez, eta Osoko bilkurak normaltasun osoz onartu ditu aldaketok. Gizarte osoak hain erraz onartuko balitu aldaketok, errazagoa izango litzateke elkarbizitza.\nHitzen inguruan lan egiteak, zer erakutsi/eman dizu?\nMundu konplexu bezain liluragarria dela, zehaztasuna asko findu behar dela, eta hitz batetik tiraka hasi orduko mundu berri bat irekitzen dela etengabe. Eta hori guztia estandarizazioa tartean dela egiten duzunean, ardura eta zama ere bai, jende askorentzat ari baitzara lanean, eta euskal erabiltzaileek luparekin begiratzen dituzte hiztegiko emaitzak.\nInportantea da esaten/idazten duguna zaintzea? Hau da, garrantzitsua da hitzak zaintzea? Zergatik?\nDudarik gabe, batez ere esandakoa ezabatzerik ez dagoelako. Kar kar.\nSerio jarrita, lanak txukun egin behar direla inork ez du zalantzan jartzen. Mediku baten lanaren zorroztasuna berezkoa da, ezta? Orduan, zergatik jarri behar dugu zalantzan hizkera edo idazkera txukuna? Euskaraz normal bizi nahi badugu, alegia, administrazioa, hezkuntza, lan-mundua eta komunikabideak, besteak beste, hizkera eta idazkera egokia ezinbestekoa izango da. Bestela, beti izango gara bigarren mailakoak.\n“EUSKARAZ NORMAL BIZI NAHI BADUGU, HIZKERA ETA IDAZKERA EGOKIA EZINBESTEKOA IZANGO DA. BESTELA, BETI IZANGO GARA BIGARREN MAILAKOAK”\nZuk aspalditik ezagutzen duzu Euskaltzaindia. Ze momentutan ikusten duzu Akademia?\nUrte asko egin ditut barruan lanean, baina nire esparruan sartuta. Azken urteotan ikuspegi orokorragoa izateko aukera izan dut eta esan dezaket aldaketa ikusten dudala, onerako. Nik, eta euskalgintzak ere bai. Gauza asko egiten ditu Euskaltzaindiak, lehen ere bai, baina orain ikusgarritasuna dute proiektuek. Informazio asko jarri du sarean gizartearen eskura, sare sozialetan bere lekua egin du, hainbat ikuskizun antolatzen ditu egoitzan, Donostiako Luis Villasante Ikergunean ere bai... hurbiltasuna sumatu dut. Eta datozen hilabeteetan, mendeurrena dela-eta, gauza berriak ikusiko ditugu.\nMomentu onean ikusten dut, beraz. Proiektu berri erakargarriak ditu, XXI. mendean bizi da, Akademiak beti atzetik joaten direla esaten den arren. Aurten ikusiko dugu Euskaltzaindia aurrera doala, eta bide onetik, esango nuke.\nAurten Euskaltzaindiaren mendeurreneko ospakizunak hasiko dira. Zer eskatuko zenioke Akademiari, mende berriari begira?\nHartu duen bideari eusteko, eta jarraitzeko. Mendeurrena erakusleiho ederra izango da Akademiaren jarduna, kezkak eta aurrera begirako asmoak ezagutzeko, teknologia berrietan buru-belarri murgildu dela erakusteko, gauza praktikoak egiten dituela erakusteko... eta Euskal Herri osora iritsiko da. Beraz, herritarren oharrak eta iradokizunak entzuteko eta kontuan hartzeko aukera paregabea izango du Euskaltzaindiak datozen hilabeteetan, eta aukera hori aprobetxatzen asmatu beharko du.


‘Bilera azkarrak musikako profesionalen azoketan’ tailerra – Musika bulegoa\nMusika Bulegoak musikaren sektoreko azoka profesionaletan antolatzen diren bilera azkarrak (speed meeting) saioetan parte hartzeko aholkularitza tailerra antolatu du. Tailer hau ekainaren 11an (10:30etatik – 12:00etara) burutuko da Bilboko Ensanche Eraikinean (Zabalgune plaza 11) eta bertan sektoreko topaketa profesionaletan parte hartzeko asmoa duten enpresa eta profesionalek parte hartu dezakete.\nMusika Bulegoak udazkeneko azoka profesionalen denboraldia hasi baino lehen antolatuko dituen bi tailerreko bat izango da honakoa. Ekitaldi honen helburuak euskal enpresei bere agendak kudeatzen eta nazioarteko eragileei beraien proposamenak aurkezten laguntzea izango dira.\nTailerra datozen hilabeteetan ospatuko diren azoketan parte hartzeko asmoa duten profesionalei zuzenduta dago (managerrak, diskoetxeak, enpresa teknikoak, kontzertu aretoak, musikariak eta, Musika Bulegoko bazkide izan edo ez, musikarekin harremana duten eragileak).\nParte hartu ahal izateko eskaera-orria bete beharra dago.\nTokia: Ensanche Eraikina, zabalgune plaza 11 (Bilbo)\nOrdutegia: 10:30-12:00 (sarrera librea)\nInformazio gehiago: ruth@musikabulegoa.eus


Kolonen DNAren azterketen emaitzak, aurten | Bizigiro | Berria\nKolonen hezurrak gordetzen dituen kutxa, Sevillako katedralean. E.M. / EFE Tamaina handiagoan ikusi\nKristobal Kolonen jatorriari buruzko misterioa aurten argitu daiteke. 2003an Kristobal Kolonen hiru hezur eman zizkioten nazioarteko ikerketa talde bati, hortik DNA erauzteko eta nabigatzailearen jatorri genetikoa argitzeko. Orduko teknologiarekin emaitzak ez zirela eraginkorrak izango ikusita, hezurrak gorde egin zituzten, berme gehiago emango lituzkeen teknologia izan arte. Hemezortzi urte geroago, ikerketa taldea hezurrak aztertzen ari da jada, Jose Antonio Lorente Granadako Unibertsitateko Auzi Medikuntzako katedraduna buru. Emaitzen aurrerapen bat ematekoak dira maiatzean, eta behin betiko ondorioak urrian jakinaraziko dituzte. Ertzillaren esanetan, Kolonen DNA alderatu dute haren ondorengoak izan daitezkeen 380 lagunenarekin, «eta ez dute antzekotasunik topatu».\nErtzillak berak gehitu du Madrilgo Unibertsitate Konplutentsea agotei buruzko azterketa genetiko bat egiten ari dela. Bi ikerketen emaitzak alderatuta, Kolonekin bat ote datozen eta Kolon agota ote zen jakin ahalko litzateke.


Debagoieneko langabezia datuek bide onetik jarraitzen dute - Goiena.eus\nDebagoieneko langabezia datuek bide onetik jarraitzen dute\nXabi Gorostidi 2017-08-03 19:01 Ekonomia Debagoiena GAURKOAK\n%0,33-ko jaitsiera izan du langabeziak Debagoienan, abuztu hasierako datuei erreparatuz gero. Uztaila hasieran baino 71 langabetu gutxiago daude, eta datuak hobera egin du ia herri guztietan. Oñatin, Elgetan eta Gatzagan langabeek gora egin dute, baina oso modu leunean.\nSusperraldi ekonomikoa deritzon horren erakusle gisa hartu daitezke abuztu hasierako langabezia datuak. Guztira, Debagoienan, 2.528 langabe daude, biztanleria aktiboaren %8,32 hain zuzen. Uztaila hasierarekin alderatuta datuak %0,33 egin du behera, baina urtarrila hasierako datuarekin, aldiz, %1,50. Urte hasieran 2.985 langabe zeuden, beraz, 457 lagun gehiago daude lanean momentu honetan.\nAntzuolan, bi pertsona gutxiago daude langabezian uztailarekin alderatuz gero. Urtarriletik maiatzera zifrak beheranzko joera izan zuen, baina ekainean gora egin zuen, bi lagun gehiagorekin. Hala abuztuko datuak, maiatzeko zifra berbera uzten du, eta beheranzko joerari eusten dio. Urte hasierarekin alderatuta, urtarrilean baino 9 langabetu gutxiago daude, %1,81eko jaitsierarekin.\nAretxabaletan hamar pertsona gutxiago daude langabezian, uztailarekin alderatuz gero. Urtarriletik abuztura datuak behera egin du hilero hilero, eta momentu honetan 235 dira lanik gabe daudenak (%6,84). Urte hasierarekin alderatuta, urtarrilean baino 56 langabetu gutxiago daude, %1,63ko jaitsierarekin.\nArrasatek izan du langabe kopuruko jaitsiera handiena, uztailetik hona 36 lagun gutxiago daudelako langabezian. Debagoienan 71 langabe gutxiago badaude, horiek erdiak Arrasatekoak dira. Momentu honetan 1.165 lagun daude lanik gabe (%11,16). Urte hasierarekin alderatuta, urtarrilean baino 159 langabetu gutxiago daude, %1,53ko jaitsierarekin.\nBergaran uztaila hasieran baino 19 langabe gutxiago daude orain. Otsailetik hona datuak hobera egin du etengabe eta momentu honetan langabetuen kopurua 581ekoa da (%8,04). Urte hasierarekin alderatuta, urtarrilean baino 91 langabetu gutxiago daude, %1,26ko jaitsierarekin.\nElgetan datuak okerrera egin du, uztaila hasieran baino bost langabetu gehiago baitaude. Urtarriletik ekainera datuak hobera egin du hilabete guztietan, eta hau izan da zifra handitu urteko lehen hilabetea. Momentu honetan 42 langabetu daude (%7,28). Urte hasierarekin alderatuta, urtarrilean baino 10 langabetu gutxiago daude, %1,73ko jaitsierarekin.\nEskoriatzako datua ere nabarmentzekoa da, uztailean baino 21 langabetu gutxiago daudela. Langabeen portzentaiak puntu bat egin du behera azken hilabetean, %8,17tik %7,14ra. Momentu honetan 145 lagun daude lanik gabe, urte hasieran baino 38 gutxiago.\nGatzagako datuak okerrera egin du, uztailean baino langabetu bat gehiago dagoelako herrian. Momentu honetan hamar dira (%7,25), urte hasieran baino hiru gehiago.\nElgetan bezala, hilabetetik hilabetera zifra hobetzen joan ostean, okerra egin du langabeen datuak Oñatin. Uztailean baino 11 lagun gehiago daude lanik gabe, 295 guztira (%5,43). Urte hasierarekin alderatuta, urtarrilean baino 97 langabetu gutxiago daude, %1,78ko jaitsierarekin.\nAramaiok jarraitzen du eskualdeko langabezia tasa baxuenarekin (%2,65). Uztailetik abuztura aldaketarik izan ez duen herri bakarra da, zifra 20 pertsonan mantendu delako. Hala ere aipatu beharra dago, orain urtarrilean baino bi lagun gehiago daudela lanik gabe.


202. zk., 2015eko urriaren 23a, ostirala\nPDF (335 KB - 23 orri.)\nEBAZPENA, 2015eko urriaren 22koa, Lanbide-Euskal Enplegu Zerbitzuko zuzendari nagusiarena. Honen bidez, argitara ematen da Euskal Autonomia Erkidegoko enpresek prestakuntzako estrategia-ekintzak gauzatzeko laguntza ekonomikoen 2015eko deialdia, zeina Lanbideren Administrazio Kontseiluaren erabaki bidez onartu baitzen.\nLanbide-Euskal Enplegu Zerbitzuaren Administrazio Kontseiluak, 2015eko urriaren 22ko bilkuran harturiko erabakiaren bidez, Euskal Autonomia Erkidegoko enpresek prestakuntzako estrategia-ekintzak gauzatzeko laguntza ekonomikoen 2015eko deialdia onartu du, eta erakunde autonomo honen zuzendari nagusiari dagokio deialdia argitaratzea, Lanbideren Estatutuen 10.2 artikuluaren p) idatzi-zatian ezarritakoaren arabera, zeinak maiatzaren 22ko 82/2012 Dekretuaren bidez onartu baitziren.\nLehenengoa.– Argitara ematea Euskal Autonomia Erkidegoko enpresek prestakuntzako estrategia-ekintzak gauzatzeko laguntza ekonomikoen 2015eko deialdia, zeina Lanbide-Euskal Enplegu Zerbitzuko Administrazio Kontseiluaren erabakiaren bidez onartu baitzen, 2015eko urriaren 22ko bilkuran. Ebazpen honen eranskin gisa dator.\nBigarrena.– Jakinaraztea Euskal Herriko Agintaritzaren Aldizkarian argitaratu eta biharamunetik aurrera izango dituela ondorioak laguntzen deialdia onartzen duen Lanbide-Euskal Enplegu Zerbitzuko Administrazio Kontseiluaren Erabakiak.\nHirugarrena.– Lanbide-Euskal Enplegu Zerbitzuko Administrazio Kontseiluaren Erabakiaren aurka, zeinen bidez deialdia onartzen baita, berraztertze-errekurtsoa aurkeztu ahal izango zaio organo horri berari, hilabeteko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera; edo administrazioarekiko auzi-errekurtsoa aurkeztu ahal izango da zuzenean Vitoria-Gasteizko Administrazioarekiko Auzien Epaitegian, bi hilabeteko epean, ebazpena aldizkari horretan argitaratu eta hurrengo egunetik aurrera.\nDEIALDIA, EUSKAL AUTONOMIA ERKIDEGOKO ENPRESEK PRESTAKUNTZAKO ESTRATEGIA-EKINTZAK GAUZATZEKO LAGUNTZA EKONOMIKOEN 2015EKO EKITALDIRAKO\nEuskal Autonomia Erkidegoan indarrean daude, 1995eko irailaren 27an sinatu zirenetik, Etengabeko Prestakuntzari buruzko Lanbide arteko Akordioa eta ondoren izenpetutako Euskal Autonomia Erkidegoko Etengabeko Prestakuntzarako Hiruko Akordioa; azken horren bidez, Eusko Jaurlaritzak bere egiten zuen gizarte-eragileek erabakitako eredua eta zehazten ziren alderdiek onetsiriko betekizunak.\nHiruko Akordioaren bidez, Hobetuz-Langileen Prestakuntzarako Euskal Fundazioa sortu zen, honako helburu hauek betetzeko: EAEn lanean ari diren langileen prestakuntza kudeatzea eta zuzentzea; enpresen, langileen eta ikastetxeen artean etengabeko prestakuntzarekiko interesa piztea, eta prestakuntza hori ahalik eta gehien zabaltzeko eta ahalik eta eraginkortasun handiena izateko baldintzak sustatzea.\nEnplegu eta Gizarte Politiketako Sailari esleitzen dio enplegu-politika eta enplegurako lanbide-prestakuntzaren azpisistema Lehendakariaren abenduaren 15eko 20/2012 Dekretuak, zeinak Euskal Autonomia Erkidegoaren Administrazioko sailak sortu, ezabatu eta aldatzen baititu eta haien egitekoak eta jardun-arloak finkatzen baititu.\nBestalde, Enplegu eta Gizarte Politiketako Sailari atxikitako Lanbide-Euskal Enplegu Zerbitzua erakunde autonomoari dagokio, beste zenbait egitekoren artean, kudeatzea enplegu-programak, enplegurako prestakuntza-programak eta autoenplegua eta enpresen sorkuntza sustatzeko programak. Egiteko horiek barne hartzen dute dagozkion diru-laguntza deialdiak onartu eta izapidetzea, hala ezarrita baitago 82/2012 Dekretuak onarturiko erakunde autonomoaren estatutuen 3.b) artikuluan. Enplegurako prestakuntzaren barruan, lana duten langileei lehentasunez zuzenduriko prestakuntza dago, bai eskatutakoa –enpresen prestakuntza-ekintzak eta banakako prestakuntza-baimenak–, bai eskainitakoa –lehentasunez lana duten langileei zuzendutako prestakuntza-planak.\nTestuinguru horretan, erabaki honen bidez finantzatzen diren prestakuntza-ekintzen bidez, Euskal Autonomia Erkidegoko enpresei laguntzen zaie langileen gaitasunak eta kualifikazioak hobetzeko prestakuntza-ekintzak programatzen.\nHorregatik guztiagatik, Lanbide-Euskal Enplegu Zerbitzuko zuzendari nagusiak proposatuta, Lanbide-Euskal Enplegu Zerbitzuko Administrazio Kontseiluak, 2015eko urriaren 22ko bilkuran harturiko erabakiaren bidez, onartu du Euskal Autonomia Erkidegoko enpresek prestakuntzako estrategia-ekintzak gauzatzeko laguntza ekonomikoen 2015eko deialdia, honako hauei jarraikiz:\n1.– Deialdi honen xedea da Euskal Autonomia Erkidegoko enpresek programaturiko prestakuntza-ekintzak (prestakuntzako estrategia-ekintzak) egiteko laguntza ekonomikoen oinarriak ezartzea, 2015erako. EAEko enpresen langileen gaitasun eta kualifikazioak hobetzera bideratuta egongo dira ekintza horiek.\nEnpresatzat joko da jarduera ekonomiko bat egiten duen entitate oro, zeinahi delarik ere haren izaera juridikoa eta finantzaketa-modua.\nZuzenean lotzen zaizkie enpresaren proiektuari, eta premien diagnostiko batean edo antzeko agiri batean oinarrituta egon daitezke estrategia-ekintzak; hots, aurkezturiko ekintzen lehentasuna zein den eta ekintza horiek zein langileri zuzentzen zaizkion adierazten duen agiri batean.\n2.– Deialdi hau finantzatzeko, 4.300.000 euro erabiliko dira, gehienez; horietatik 2.150.000 euro 2015eko ordainketa-kredituari dagozkio, eta 2.150.000, aldiz, 2016ko konpromiso-kredituari.\nGuztira emango diren laguntzen bolumenak ez du gaindituko aipatutako kopurua edo hori emendatzetik ateratzen dena, baldin eta, indarreko legeriarekin bat, aurrekontu-aldaketak onartzen badira; hala bada, egoera horren berri emango da EHAAn, Lanbide-Euskal Enplegu Zerbitzuko zuzendari nagusiaren ebazpen bat argitara emanez.\n3.– Deialdi honetan bilduriko laguntzak jasoz gero, laguntzen onuradunek ezin izango dute beste diru-laguntza publikorik jaso prestakuntza-ekintza berberak egiteko.\n4.– Dena den, bermatuko da osagarriak direla deialdi honetan biltzen diren diru-laguntzak eta etengabeko lanbide-prestakuntzako estatuko egungo ereduaren barruan aurreikusiriko hobariak.\n– Ondorio horietarako, enpresek agortu egin beharko dute estatuko hobari-sisteman ekitaldirako dagoen kreditu erabilgarria; bestela, azken diru-laguntzatik deskontatuko da agortu gabe geratzen den kredituaren kopurua.\n– Gainera, enpresa eskatzaileek bermatu beharko dute ezen estatuko ereduan ez dutela hobaririk jasotzen diruz lagundu beharreko ekintzak egikaritzeko.\nDeialdi honetan eskatzen diren puntu guztiak egiaztatu beharko dituzte eskatzaileek bikoiztasunak eta prestakuntza-ekintzen gainfinantzaketa saihesteko.\n5.– Diru-laguntza horiek emateko, kontuan izango dira lehia-, publikotasun- eta objektibotasun-printzipioak.\n1.– Euskal Autonomia Erkidegoan dauden lantokientzat sustatzen diren prestakuntza-ekintzei aplikatuko zaizkie deialdi honen xede diren laguntzak.\n2.– Deialdi honetan ezarritako baldintzak betetzen dituzten enpresak eta enpresa-taldeak izango dira laguntzen onuradun, eta haien langileek har dezakete parte prestakuntza-ekintzetan.\n3.– Talde hauek ere parte hartu ahal izango dute diruz lagungarri diren prestakuntza-ekimenetan:\n1) Langile Autonomoen Araubide Berezian (LAAB) kotizatzen duten eta lan elkartuko kooperatiben kide diren langileak, euren estatutuek hala xedatzen badute, betiere.\n2) Enpresari zuzenean lotutako langileak, eta legez inoren kontura kontrata ezin daitezkeenak; Langile Autonomoen Araubide Berezian kotizatzera beharturik daude (administrariak, senideak).\n3) Gizarte Segurantzaren Nekazaritzako Erregimen Berezira edo Itsas Langileen Erregimen Berezira atxikitako langileak.\n4) Langile autonomoak.\n5) Lanean egon gabe ere, egoera hauetakoren batean daudenak:\n– Lanaldi mugatuko langileak (aldizkako finkoak) lanik gabeko aldietan.\n– Prestakuntza-aldian, langabezia-egoerara igarotzen diren langileak.\n– Aldi baterako enplegurik gabeko aldietan, enplegu-erregulaziora atxikitako langileak.\nSalbuespenez, nazioartekotze-prozesuetan sartuta dauden enpresen kasuan, eta, betiere, behar bezala justifikatzen bada, laguntzaren onuradun den enpresari lotutako enpresetakoak diren langileek parte hartu ahal izango dute finantzatutako prestakuntza-ekintzetan. Ondore horietarako, nazioartekotze-prozesuak dira hirugarren herrialdeetan egiazki ezartzen direnak.\n4.– Ezingo dira onuradun izan Emakumeen eta Gizonen Berdintasunerako otsailaren 18ko 4/2005 Legearen Testu Bateginaren 50. artikuluaren 5. atalean ezarritako egoeraren batean daudenak.\n5.– 2015eko urtarrilaren 1a eta 2016ko ekainaren 30a bitartean egiten diren prestakuntza-ekintzak finantzatu ahal izango dira 2015eko deialdi honetan. Baldin eta minimis erregelaren barruan sar ezin daitekeen diru-laguntza bat bada (1407/2013 Erregelamendua), eskabidea egin eta gero hasi behar dira ekintzak (Batzordearen 2014ko ekainaren 17ko 651/2014 (EB) Erregelamenduaren 6. artikuluaren eragin pizgarria).\n6.– Deialdi honen II.9 artikuluan ezarritako irizpideen arabera, ez da finantzatuko balorazioan gutxienez 30 puntu merezi duela egiaztatzen ez duen ekimenik.\n3. artikulua.– Prestakuntza-ekintzak.\n1.– Deialdi honen ondoreetarako, prestakuntza-ekintza da enpresaren prestakuntza-planean kokatzen den irakaskuntza-ikaskuntza prozesua (Prestakuntza Plana), parte-hartzaile guztientzat komunak diren helburu, eduki eta iraupen sistematizatuekin.\nEz dira finantzatuko funtsezko ardatz gisa prestakuntza-plan bat egitea ez duten ekimenak (irakaskuntza-ikaskuntza), zeinen helburua baita hobetzea enpresaren ekoizpen-prozesuarekin zuzeneko lotura duten eskumenak eta kualifikazioak.\n2.– Oro har, prestakuntza-ekintzek (izan banakakoak, izan taldekakoak) iraupen hau izango dute parte-hartzaileko: gutxienez, 6 ordu, eta gehienez, 270 ordu. Muga horri salbuespena ezar dakioke; horretarako premia dagoela justifikatzen bada, betiere. Zeinahi delarik ere modalitatea, prestakuntza-jarduerek egunean 8 ordu iraungo dute, gehienez.\n3.– Modalitate hauetako batean eman behar dira prestakuntza-ekintzak: presentziala, teleprestakuntza edo mistoa.\na) Prestakuntza presentziala da, ikasgela batean, irakasleek ezaguera berak eta aldi berean transmititzea ikasle talde bati, erabilitako baliabide didaktikoak edozein direla ere.\nb) Teleprestakuntza da ikaskuntzaren erritmoak bere denborara egokitzea parte-hartzaileak; horretarako, prestakuntza-prozesua egingo den tokiaz gain, tutore/irakasleak izango ditu, zalantzak argitzeko eta aurrerapausoak egiaztatzeko. Modu horretan osatu edo sendotuko ditu erabilitako materialen edukiak.\nBehar bezala justifikatuko da ekintzarako proposatutako teleprestakuntzako ordu-kopurua.\nb.1.– Teleprestakuntzarako, ikaskuntza sistematizatua dakarten euskarri didaktikoak erabili behar dira, eta, nahitaez, tutorearen laguntzarekin osatuko da.\nb.2.– Deialdi honi begira, teleprestakuntza izango da Baliabide Etxeetan emandako prestakuntza. Baliabide Etxe izango da banakako ekipamendu didaktikoa duen instalazioa: parte-hartzaileak hara joaten dira, hainbat euskarriren bidez prestakuntza eskuratzeko, eta, han, tutoretza-motaren bat edukiko dute beren zalantzak argitzeko.\nb.3.– Prestakuntza-plataformen gutxieneko ezaugarriak:\n1) Baldintza hauek bildu beharko ditu, prestakuntza egikaritzeko, onuradunek erabiltzen duten teleprestakuntza-plataformak:\nb) Online eskuliburu bat izatea ikaslearentzat, plataformaren eta ikaslearen beraren oinarrizko eragiketen funtzionamenduari buruzkoa, online prestakuntzaren jarraipena egiteko. Eskuliburua deskargatu eta offline kontsultatu ahalko da.\nc) Online ikaskuntza-programa bat izatea, ikasleentzako prestakuntza kudeatzeko eta bermatzeko ahalmen nahikoarekin; gainera, baldintza hauek bete beharko ditu:\nd) Plataforma erabiltzeko lizentzia egokiak izatea.\ne) Ez izatea inolako publizitaterik. Logotipoa eta fabrikatzailearen copyrighta ez dira publizitatetzat hartuko.\nf) Edukiak editatzea eta aldatzea.\ng) Asteko 7 egunetan eta 24 orduz erabilgarri izatea.\n2) Komunikazio-tresna hauek ere izatea:\na) Foroak: foro anitzak eta aldiberekoak ireki, itxi eta kategorizatzeko aukera, eta gutxienez 4 Mbs-ko fitxategiak igotzekoa.\nc) Mezu elektronikoak: tutoreak jasotako mezu guztiak antolatzeko eta etiketatzeko aukera, baita artxibo bat baino gehiago eransteko aukera ere.\nd) Ekitaldi-egutegia: egutegi bat izatea, ikastaldiak irauten dituen hilabeteak bilduta, pertsonalizatua eta interaktiboa.\ne) Informazio-gunea: tutoreek eta ikasleek aukera izatea ikastaldiari buruzko informazioa editatzeko, albisteekin eta webguneekin lotutakoa.\ng) Online erabiltzaileak: etengabe ikusi ahal izango da zein diren konektatuta dauden ikasleak.\ni) Kalkulatutako denborekin ebaluazio objektiboak sortzeko aukera.\n3) Eskakizun hauek bete beharko dira plataforma administratzeko:\na) Prestakuntza-ekintzaren interfazea, non Lanbide-Euskal Enplegu Zerbitzuak aditzera emango baitu jardueraren finantzaketa publikoa dela.\nb) Babeskopiak aldizkakotasun nahikoa izatea, sistema eroriz gero datu guztiak berreskuratuko direla bermatzeko.\nc) Ikasleen eta horiek egiten dituzten jardueren erregistroak, eta txostenen edizioa.\n4) Prestakuntza-ekintza bakoitzaren programazioa egiten duten prestatzaileen jardunaren plangintza bat izatea erakunde onuradunak.\nb.4.– Teleprestakuntzako modalitatean prestakuntza ematen duten tutore-prestatzaileen betekizunak eta funtzioak:\nDena den, eta 10 ordutik beherako prestakuntza-ekintzei dagokienez, bermatuko da ikasleko gutxienez 20 minutukoa izango dela tutore-prestatzailearen dedikazioa.\nHonako hauek izango dira, gutxienez, tutore-prestatzailearen funtzioak:\na) Prestakuntza-ekintzaren ezaugarri espezifikoen arabera egitea prestakuntza-taldeko ikasleen harrera-plana.\nb) Ikasleak orientatzea eta gidatzea jarduerak gauzatzean, materialak erabiltzean eta ikaskuntzako plataforma birtualaren tresnak erabiltzean prestakuntza-ekintzetan aurreikusiriko ahalmenak eskuratzeko.\nd) Parte-hartzaileek egindako jardueren jarraipena eta balorazioa egitea, eta zalantzak argitu eta arazoak konpontzea, ikaskuntzako plataforma birtualaren tresnen bidez, aurreikusitako plangintzari doituz.\ne) Parte-hartzaileak ebaluatzea, ezarritako irizpideen arabera, eta dagozkion ebaluazio-probak antolatzen eta egiten parte hartzea.\nf) Prestakuntza-jarduerak antolatzeko, kudeatzeko eta egiteko ardura duten gainerako taldekideekiko koordinazioa eskatzen duten jarduera guztietan parte hartzea.\ng) Prestakuntza mistotzat jotzen da, irakaskuntza modalitate presentzialaz eta ez-presentzialaz baliatuz emandako prestakuntza denean, kasu bakoitzean beharrezkotzat jotzen den orduen ehunekoan.\n4.– Enpresen finantza-baliabideen optimizazioa eta premia espezifikoen estaldura bateragarri egiteko, eraginkortasun-irizpideak aplikatuko dira zehazteko zenbatek parte hartuko duten prestakuntza bakoitzean.\n5.– Profesionaltasun-ziurtagiriak eskuratzera bideratzen bada prestakuntza, profesionaltasun-ziurtagiriak arautzeko urtarrilaren 18ko 34/2008 Errege Dekretuaren 20. artikuluan aurreikusitako eskakizunak bete beharko dituzte parte-hartzaileek. Halaber, parte-hartzaileak aukeratzeko, hautaketa-proba bat egingo da hala eskatzen duten prestakuntza-ekintzetan, hain zuzen ere, ekintza hori baliatuko dutela ziurtatzeko eta, egiazki, kualifikazioa emango duten ekintzen helburuak lortzeko beharrezko aurretiazko ezagueren zer maila duten jakiteko, eta, hala dagokionean, lanbide-kualifikazioko 2. eta 3. mailetako profesionaltasun-ziurtagirien prestakuntza-moduluetako prestakuntza jasotzeko beharrezkoak diren funtsezko gaitasunak eskatuko dira.\n6.– Langile batek ezingo du 270 ordu baino gehiagoko prestakuntza jaso, non eta ez duen, artikulu honetako 2. atalean aurreikusitakoarekin bat, iraupena salbuetsia duen ekintza bakarrean parte hartzen.\n7.– Enpresek euren kabuz antolatu eta eman ahal izango dute euren langileen prestakuntza; horretarako, dituzten baliabideak erabiliko dituzte, edo behar direnak kontratatuko.\nEnpresa-taldeen kasuan, prestakuntza modu independentean antolatu ahal izango da bakoitzarentzat, edo batzuk edo guztiak taldekatuta. Taldekatuz gero, taldeko edozein enpresak bere kabuz antolatu eta eman ahal izango du taldeko langileen prestakuntza; horretarako, dituzten baliabideak erabiliko ditu, edo behar direnak kontratatuko.\nHalaber, enpresek kanpoko erakunde bati agindu ahal izango diote prestakuntzaren antolaketa, irailaren 9ko 30/2015 Legearen 12. artikuluan xedatuaren arabera. Kasu horretan, lege horren 15. artikuluan aipatutakoaren arabera, herri-administrazio eskudunak gaitu duen prestakuntza-erakundeen erregistroan inskribatutako eta/edo egiaztatutako prestakuntza-erakunde batek emango du prestakuntza hori. Erakunde inskribatu edo egiaztatutzat joko dira beste administrazio batzuek homologatuta dauden erakundeak, zenbait lanbide-jarduera burutzeko gaitzen duen prestakuntza emateko. Antolatzeko eta emateko jarduera ezin izango dira azpikontratatu. Ez da ulertuko prestakuntzaren antolaketa kanpoko erakunde bati eman zaionik, erakunde horrek diru-laguntza behar bezala aplika dadin beharrezkoak diren kudeaketa administratiboko eginkizunak soilik egingo baditu.\nKanpoko eragileak kontratatzen dituenean enpresak prestakuntza-ekintzak gauzatzeko, gutxienez hiru eskaintza eskatu beharko ditu hornitzaileen aukeraketak ekonomia- eta eraginkortasun-irizpideei erantzun diela bermatzeko, kontratuen zenbatekoak gainditzen duenean Sektore Publikoko Kontratu Legearen Testu Bategina onartzen duen 3/2011 Legegintzako Errege Dekretuan aurreikusitako kontratu txikien zenbatekoa.\n8.– Barne-prestakuntza, osorik edo partez, barne hartzen badute prestakuntza-ekintzek, barne-prestakuntza hori aurretik diseinatu eta egituratu beharko da ikaskuntza-prozedura sistematizatu bat izateko gisan.\n9.– Kualifikazio Sistema Nazionalaren Katalogo Modularrarekin erlazionatutako prestakuntza-planak, horien titularrak izanik prestakuntza-zentro publiko edo pribatuak, profesionaltasun-ziurtagiriak lortzera bideratutako prestakuntza emateko egiaztatuta daudenak Prestakuntza Zentro edo Erakundeen Estatuko Erregistroan (Euskal Autonomia Erkidegoaren esparruan) edo Lanbide Euskal Enplegu Zerbitzuan.\nLantokien instalazioetan burutuko dira prestakuntza-ekintza horiek.\nTeleprestakuntza-modalitatean, profesionaltasun-ziurtagiriak lortzera zuzendutako prestakuntza-ekintzak emateko, lantokia EAEtik kanpo kokatuta badago, lankidetza-hitzarmen bat izan beharko du EAEn kokatuta dagoen eta ziurtagiriak modalitate presentzialean emateko egiaztatuta dagoen prestakuntza-erakunderen batekin.\n4. artikulua.– Diru-laguntzen onuradunak.\n1.– 2. artikuluan aipatzen diren eta 35 langile edo gehiago dituzten enpresek eskatu ahal izango dituzte deialdi honetako laguntzak.\nSalbuespen gisa, diruz lagundu ahal izango dira plantilla horretara iristen ez diren enpresek aurkezturiko planak. Kasu hauetan, Lanbide-Euskal Enplegu Zerbitzuak, Hobetuzek proposaturik, aztertuko du aurkeztutako prestakuntza-plana burutzeko duen gaitasuna, eta arrazoiak emanez ebatziko du.\n2.– Plantillan 50 langile edo gehiago dituzten enpresa-taldeek ere eskatu ahalko dituzte laguntzak. Enpresa-taldea izateko, lotura hauetakoren bat gutxienez izan behar dute beren artean sozietate guztiek:\na) Enpresa batek beste enpresa baten akziodunen edo bazkideen boto-eskubideen gehiengoa izatea.\nb) Enpresa batek beste sozietate baten administrazio-, zuzendaritza- edo kontrol-organoaren kideen gehiengoa izendatzeko edo ezeztatzeko eskubidea izatea.\nc) Enpresa batek beste batekiko eragin menderatzailea izateko eskubidea izatea, harekin egindako kontratu bat edo bigarren enpresaren estatutu-klausula bat betez.\nd) Enpresa batek (akzioduna zein beste bati elkartua) berak bakarrik kontrolatzea bere akziodunen boto-eskubideen gehiengoa, beste akziodun batzuekin edo bigarren enpresaren bazkideekin egindako akordio bat betez.\nKasu honetan, taldea osatzen duen enpresetako bat izango da eskabidearen titularra.\n3.– Dena den, enpresa berak ezingo du laguntza-eskabide bat baino gehiago aurkeztu deialdi honetan.\n1.– Hobetuzek bere web-orrian jarriko dituen eredu normalizatuetan beteko dira eskaerak: www.hobetuz.com\n2.– Hobetuz Fundazioaren egoitzetan aurkeztuko dira eskaerak:\n– Arabako Lurralde Egoitza: Dato kalea 14-16, 3. solairua, 01005 Vitoria-Gasteiz.\n– Bizkaiko Lurralde Egoitza: Kale Nagusia 35, 6. solairua, 48009 Bilbao.\n– Gipuzkoako Lurralde Egoitza: Manterola kalea 4, 1. solairua, 20007 Donostia.\nEra berean, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak 38.4 artikuluan aurreikusitako bulegoetan aurkez daitezke eskaerak.\nEskaera horiek paperean aurkeztuko dira, bai eta Hobetuzek www.hobetuz.com web-orrian deialdi honetarako eskainitako euskarri informatikoan ere. Paperean aurkeztutako datuen eta euskarri informatiko bidez aurkeztutakoen artean desadostasunik badago, paperean aurkeztutako datuak hartuko dira aintzat.\n3.– Deialdi hau Euskal Herriko Agintaritzaren Aldizkarian argitaratu eta hurrengo egunean hasiko da eskabideak aurkezteko epea, eta 2015eko azaroaren 16an amaituko da.\n6. artikulua.– Eskaeraren betekizunak.\nHauek jaso beharko dira eskaeran:\n1.– Eskatzailearen edo sozietatearen izena, IFK, Gizarte Segurantzako inskripzio-zenbakia, sektoreko Ekonomia Jardueren Sailkapen Nazionala (EJSN) eta hitzarmen kolektiboa eta justu deialdi hau argitaratu aurreko hamabi hilabeteetako batezbesteko plantilla. Agiri horiek behar bezala sinatuta eta zigilatuta aurkeztu beharko dira.\n2.– Enpresa-taldearen plan batean parte hartzen duten enpresa guztien parte-hartze konpromisoa (2A eranskina, Hobetuzen web-orrian egongo da eskuragarri).\n3.– Aurkeztutako proiektuaren erantzule den enpresako pertsona bat.\n4.– Agiri hauek ez bazaizkio Hobetuzi helarazi aurreko deialdietan edo aurkeztu zirenetik aldaketarik jasan badute:\na) Planaren titular den Enpresaren identifikazio fiskaleko txartelaren fotokopia.\nb) Ordezkariaren gaitasuna egiaztatzeko jatorrizkoa, kopia konpultsatua edo Hobetuzek konpultsatzeko kopia.\n5.– Halakorik izanez gero, prestakuntza-beharrizanak antzemateko azterketa edo analisia, zeinetan kokatzen baitira finantzatuko den planean aurkeztutako ekintzak.\n6.– Behar bezala lehenetsitako egin beharreko prestakuntza-ekintzen deskribapena; lehentasun horrek izango du hobespena egikaritzean. Deskribapen horretan, bakoitzaren izena, iraupena eta parte-hartzaile kopurua adierazi, deialdi honetan eransten diren inprimaki normalizatuetan zehazten den banakapenarekin. Dena den, hauek jaso beharko dira:\na) Kolektibo hartzaileak kategoriaka edo talde profesionalka, lan-egoera eta Gizarte Segurantzako afiliazio-erregimena.\nb) Prestakuntza-ekintzen kostuari buruzko aurreikuspena.\nc) Prestakuntza-ekintzak egikaritzeko aurreikusitako egutegia eta okupatuko diren lanorduak.\nd) Prestakuntza-ekintzak emateko aurreikusitako prestakuntzako entitateak, tokia, instalazioak eta baliabideak.\ne) Parte-hartzaileak hautatzeko irizpideak.\nf) Harremanetarako pertsona eta programatutako prestakuntza-ekintzen jarraipena egiteko modua, baita gerora prestakuntza-ekintzak ebaluatzeko balioko duten irizpideak eta metodologiak ere.\n7.– 2014ko ekitaldian, enpresak edo enpresek sartutako lanbide-prestakuntzako kuotaren urteko zenbatekoaren erantzukizunpeko aitorpena, EAEn dauden lantokiei dagokienez.\n8.– Erakunde eskatzailearen erantzukizunpeko aitorpena, zeinetan adierazten baita ez dagoela edozein administrazio publikok prestakuntza-arloan emandako diru-laguntzak itzultzeko prozedura baten eraginpean, edo –hala badagokio– eskatutako itzulketak egin dituela.\n9.– Erantzukizunpeko adierazpena, zeinetan egiaztatzen baita erakundeak ez duela diru-laguntza edo laguntza publikoak jasotzea eragozten dion zigor penalik edo administrazio-zigorrik, ez eta horretarako ezgaitzen duen legezko debekurik ere, Emakumeen eta Gizonen Berdintasunerako otsailaren 18ko 4/2005 Legearen arabera sexu-diskriminazioarengatik gertatutakoak barne.\n10.– Beharrezkoa bada, prestakuntzan legearen edo hitzarmen kolektiboaren arabera dagokion inbertsioa egin izana egiaztatzen duen ziurtagiria, baita justifikazio-agiriak ere. Agiri hauek behar bezala sinatuta eta zigilatuta aurkeztu beharko dira.\n11.– Lantokien zerrenda, bakoitzari buruz honako hauek zehaztuta: zer ekintzatan parte hartzeko asmoa duen, zer herritan kokatuko den, langileen eta benetako parte-hartzaileen kopurua, eta ordezkaritza sindikalik baduen ala ez.\n12.– Ekimena aurkeztu duen enpresa titularrak zerga-betebeharrak eta Gizarte Segurantzarekikoak eta/edo Gizarte Aurreikuspeneko Erakundearekikoak egunean dituela egiaztatzen duten ziurtagiri eguneratuak.\n13.– Hala badagokio, enpresa hartzekodunen lehiaketa-egoeran edo enplegu-erregulazioko egoeran egotearen egiaztapena.\n14.– Estatuko ereduan aurreikusitakoekiko osagarriak direnez deialdi honetan aurreikusitako laguntzak, eta diru-laguntzen/hobarien bikoiztasuna eta laguntzaren xede diren prestakuntza-ekintzen gainfinantzaketa saihestearren, eskatzaileak erantzukizunpeko aitorpen bat aurkeztu beharko du, eta bertan adieraziko du ezein kasutan ez dutela izan edo izango hobaririk ekintza edo parte-hartzaile berberek estatuko sisteman bilduriko hobarien sisteman, eta jarduera bererako beste Administrazio Publiko batzuek edo beste erakunde publiko edo pribatu batzuek emandako beste diru-sarrera osagarrien berri eman beharko da, zenbatekoa ere adierazita. Ostean gertatzen den edozein aldaketaren berri emango zaio Hobetuzi, zeinak Lanbide-Euskal Enplegu Zerbitzuari proposatuko baitio erabaki egokia.\n15.– Informazio- eta konstulta-agiria langileen legezko ordezkaritzari, behar bezala zigilatua eta sinatua (3A eranskina, Hobetuzen web-orrian egongo da eskuragarri).\n16.– Nazioartekotze-prozesuetan sartuta dauden enpresen loturaren agiri bidezko egiaztapena.\n17.– Hala badagokio, erantzukizunpeko aitorpena, zeinetan adierazten baita eskaturiko diru-laguntzak (zenbatekoa kontuan izanda) minimis erregelaren barruan sar daitezkeela, betiere Batzordearen 1407/2013 Erregelamenduan aurreikusitakoaren arabera (2013-12-24ko EBAO). Erregelamendu horren 2.2 artikuluaren arabera, enpresa-talde guztiak enpresa bakartzat joko dira.\n18.– Erantzukizunpeko adierazpena, zeinetan adierazten baita, kanpo-zerbitzuen kontratazioan, gutxienez hiru hornitzaileren eskaintzak eskatzeko obligazioa betetzen dela kontratuen zenbatekoak gainditzen duenean Sektore Publikoko Kontratu Legearen Testu Bategina onartzen duen 3/2011 Legegintzako Errege Dekretuan aurreikusitako kontratu txikien zenbatekoa.\n7. artikulua.– Informazio- eta kontsulta-eskakizunak langileei.\n1.– Hobetuzi eskabidea aurkeztu baino lehen, diruz laguntzea nahi den prestakuntza-ekintzei buruzko informazioa emango dio eskatzaileak Langileen Legezko Ordezkaritzari; horretarako, aurreko artikuluaren 5., 6. eta 7. ataletan aipatu agirien kopia osoa emango da, eta eskabidearen 3A eranskina betetzea eskatuko.\n2.– Agiriak jasotzen dituenetik 15 eguneko epea izango du Langileen Legezko Ordezkaritzak bere txostena egiteko. Txosten hori (3C eranskina, Hobetuzek emandako euskarri informatikoan egongo da) enpresari eta Hobetuzi helarazi ahal izango die Langileen Legezko Ordezkaritzak.\n3.– Ondorio horretarako, Langileen Legezko Ordezkaritzak bere barnean hartuko ditu planean parte hartzen duten lantoki guztiak. Enpresa-batzordeak edo batzordeek edo langileen ordezkariek bidali beharko dituzte 3A eranskinak (dauden guztien % 51k, gutxienez).\nLantokiren batean edo guztietan ordezkaritza sindikalik ez dagoela adieraztea ziurtagiritzat hartuko da ondorio guztietarako.\n4.– Prestakuntza-ekintzak hasi baino lehen, prestakuntza-ekintza horietan parte hartuko dutenen zerrenda helarazi beharko zaio Enpresako Langileen Ordezkaritzari.\nHiruhilero, Prestakuntza Planaren egikaritzearen nondik-norakoen berri emango diete enpresek langileen ordezkariei.\n1.– Gehieneko laguntza erresultante osoa ez da izango Euskal Autonomia Erkidegoan enpresak duen lanbide-prestakuntzaren kuotaren urteko zenbatekoa baino handiagoa, 1,5 aldiz handiagoa enpresa handientzat eta 5 aldiz handigoa enpresa txikiagoentzat. Kooperatibak salbuespena izango dira, zeinen kide langileek Langile Autonomoen Araubide Berezian kotizatzen baitute; horien kasuan, enpresak duen langile kopurua bider 5 langile baino gehiagoko enpresa berriak langileen batez besteko bonifikazioaren emaitza izango da laguntza osoa kalkulatzeko aintzat hartuko den gehieneko zenbatekoa (65 euro).\nLaguntza kalkulatzeko, titularrak Euskal Autonomia Erkidegoan duen plantilla hartuko da aintzat.\n2.– Eskatzaile bakoitzari emango zaion diru-laguntza gehienekoa izango da, eta honela zehaztuko da:\na) Ordu kopurua bider parte-hartzaile kopurua eta hamargarren artikuluaren arabera dagokion moduluaren zenbatekoa.\nb) Ondoren, planaren balorazio teknikoa egingo da, zeinek zehaztuko baitu finantza daitekeen gehieneko zenbatekoaren ehunekoa, aurkeztutako eskaerak eta eskura dauden funtsen zenbatekoa ikusita ezartzen diren tarteak kontuan izanik.\nc) Deialdi hau finantzatzera bideratutako baliabide ekonomikoak ez badira nahikoak eman beharreko diru-laguntza guztiak emateko, hainbanaketa bitartez egingo da azken banaketa.\n3.– Minimis araua aplikatzen ez denean, diru-laguntza likidatzen den unean zehaztuko da laguntzaren azken zenbatekoa, eta horretarako aplikatzekoa den Europako araudian ezarritako gehieneko intentsitateak aplikatuko dira.\nIrizpide hauek hartuko dira kontuan aurkeztutako planen balorazio teknikoa egiteko:\nI.– Lehentasunezko irizpide orokorrak:\n1.– Lehentasuna izango dute ezaugarri hauetakoren bati erantzuten dioten prestakuntza-ekintzek:\na) Prestakuntza-ekintzen jatorriari dagokionez:\n– Ekintza estrategikoak, beharrizanen azterketa edo analisiak justifikatuz.\n– Lanaldi-murrizketako, birmoldaketako edo aldi baterako kontratugabetzeko prozesuen ondoriozko ekintzak.\n– Lan-munduan euskararen erabilera normalizatzea xede duten ekintzak.\nb) Prestakuntzaren hartzaileei dagokienez:\n– Enpresa txiki eta ertaineko langileen lehiakortasuna eta enplegagarritasuna hobetzera bideratuak egotea. Horrela, EAEko enpresa txiki eta ertainek aurkeztutako prestakuntza-planek izango dute lehentasuna, eta, bereziki, enpresa txikiek aurkeztutako prestakuntza-planek.\nc) Ekimenen beren tasunari dagokionez:\n– Haien metodologia edo edukia edo beste ezaugarri bat dela-eta, enplegurako prestakuntzarako berritzaileak diren ekimenak.\n2.– Deialdi honetan ez da lehentasunezkoa, prestakuntza-ekintza orokorren eta zeharkakoen finantzaketa, salbu justifikatuak daudenean eta enpresaren jarduerarekin zuzeneko zerikusia dutenean.\n3.– Aurkeztutako ekintzak lehentasunezkotzat har daitezen, eta eskabide-inprimakietan ezarritako informazioa gorabehera, beharrezko iritzitako agiri gehigarri guztiak eman beharko ditu eskatzaileak.\n4.– Baldin eta ekintzen lehentasuna zehaztu zuten baldintzak asko aldatzen badira egikaritzean, lehentasuneko izateagatik eskuratutako finantzaketa gehigarria berrikusi ahal izango da.\n5.– Atal honetan bilduriko irizpideek guztira 35 puntuko balorazioa izango dute 100 punturen gain.\nII.– Kalitate- eta koherentzia-irizpideak:\n1.– Aurkeztutako prestakuntza-ekintzen kalitatea eta koherentzia baloratzeko, alderdi hauek hartuko dira aintzat:\na) Enpresaren prestakuntza-estrategia:\n– Analisien eta beharrizanak antzemateko ikerketa bat egotea, enpresak egina, non deskribatzen baitira proposaturiko prestakuntza-ekintzak.\n– Enpresa-proiektuari lotutako Prestakuntza Plan batean kokatzea ekintza hauek, eta arrazoi hauek eragindakoa izatea: inbertsio estrategiko berriak, enpresa barruko berrikuntzak, ekipamendu berriak, sistema berriak ezartzea, merkatu berriak irekitzea, lanbideen polibalentzia, etab.\n– Enpresak egindako hausnarketa-prozesua, eta prestakuntza-ekintza horien lehentasuna zehazten duena.\n– Lehen aipatu ikerketan aurkeztutako ekintza bakoitza deskribatzea eta kokatzea.\n– Ekintzak bakoitzean lortu nahi diren helburuak.\n– Prestakuntza-jardueren ebaluazioa.\n– Aurkeztutako ekintzen koherentzia orokorra.\nb) Eskatzailearen inplikazioa proiektuan.\n– Proiektua egikaritzera bideratutako baliabide propioak.\n– Langileen inplikazioa ekintzen diseinuan.\n– Efizientzia hornitzaileen hautaketan eta kudeaketan.\n2.– Atal honetan bilduriko irizpideek guztira 65 puntuko balorazioa izango dute 100 punturen gain. Atal honetan gutxienez 30 puntu lortzen ez duten eskabideek ezin izango dute diru-laguntzarik eskuratu.\nIII.– Aurrekoen egikaritze- eta betetze-maila:\nHobetuzek argitaratutako eta/edo kudeatutako aurreko deialdietan eskatzaileak egiaztatutako egikaritze- eta betetze-maila hartuko da aintzat balorazio teknikoan. Honen ondorioz, guztira lortutako puntuetatik 10 puntuz handitu edo txikitu ahal izango da, baina ezingo da inoiz 100 puntu gainditu.\n10. artikulua.– Modulu ekonomikoak.\n1.– Prestakuntza-ekintza presentizalak.\na) Profesionaltasun-ziurtagiriei loturik ez dauden prestakuntza-ekintzei dagokienez, aurkeztutako prestakuntza-ekimenen balorazio ekonomikoa egiteko, modulu hauek aplikatuko dira (euroak/orduak/parte-hartzaileak):\nModalitate presentzialaren kanpo-prestakuntzari buruzko modulu ekonomikoak ehuneko 50era bitartean areagotu ahal izango dira, baldin eta, prestakuntza-ekintza zenbaiten berezitasuna eta ezaugarri teknikoak kontuan hartuta, finantzaketa handiagoa behar bada, betiere.\nAurreko paragrafoan barne hartutako ekintzen kostu osoak ezingo du gainditu deialdi hau finantzatzera bideratutako funts osoaren ehuneko 5.\nb) Profesionaltasun-ziurtagiriei lotutako prestakuntza-ekintzetan, 8 eurokoa izango da modulu ekonomikoa.\n2.– Teleprestakuntzako prestakuntza-ekintzak.\na) Profesionaltasun-ziurtagiriei lotu gabeko prestakuntza-ekintzetan, orduko eta pertsonako 7,5 eurokoa izango da modulua.\nb) Profesionaltasun-ziurtagiriei lotutako prestakuntza-ekintzetan, 5 eurokoa izango da modulu ekonomikoa.\n3.– Prestakuntza-ekintza mistoak.\nAurreko 1. atalean deskribaturikoaren arabera lortuko da prestakuntza presentzialaren ordu/parte-hartzaile kostua. Aurreko 2. atalean deskribaturikoaren arabera lortuko da teleprestakuntzaren ordu/parte-hartzaile kostua. Bi kostu partzialen batura izango da ekintzak guztira duen kostua.\n11. artikulua.– Instrukzioa egitea eta ebaztea.\n1.– Behin eskaerak aurkeztuta, aurkeztutakoa baino informazio gehiago eskatu ahal izango da. Interesdunari eskatuko zaio hamar eguneko epean zuzen dezala hutsa edo aurkez ditzala nahitaezko agiriak, eta, orobat, ohartaraziko zaio ezen, hori egin ezean, eskaeran atzera egin duela ulertuko dela; horretarako, baina, ebazpen bat eman beharko da aldez aurretik, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 42. artikuluan ezarritakoari jarraituz.\n2.– Hobetuzek aurkeztu diren eskaerak aztertuko ditu, eta ebazpena emango du aurkeztutako laguntza-eskaera bakoitza guztiz edo partez ukatzeko edo onartzeko. Lanbide-Euskal Enplegu Zerbitzura igorriko ditu proposamen horiek, hark dagokion ebazpenak eman dezan.\n3.– Hobetuzek egindako proposamena aztertu ondoren, Lanbide-Euskal Enplegu Zerbitzuko zuzendari nagusiak dagokion ebazpena emango du, eta interesdunei jakinaraziko die.\nEbazpena aldekoa bada, adieraziko da ze prestakuntza-ekintzak lagunduko den diruz, baita parte-hartzaile kopurua, ordu-kopurua eta finantzaketa ere. Europako Batzordearen 651/2014 (EB) Erregelamenduaren ondorioetarako, ebazpenak aipamena egingo dio eskatzaileak egin duen inbertsio-ahaleginari.\nZuzendari nagusiak ebazpena jakinarazten duen egunetik hasita 10 eguneko epea izango du interesdunak adierazteko eman zaion diru-laguntza onartzen duela. Epe hori igarotakoan, eskaeran atzera egin duela ulertuko da.\nEra berean, ebazpena Lanbide Euskal Enplegu Zerbitzuaren Zerbitzu Zentraletako iragarki-taulan argitaratuko da, bai eta www.lanbide.eus eta www.hobetuz.eus webguneetan ere.\n4.– Zuzendari nagusiaren ebazpenak administrazio-bideari amaiera ematen dio, eta, beraren aurka, berraztertzeko errekurtsoa jar dakioke organo horri, hilabeteko epean, interesdun bakoitzari jakinarazi eta hurrengo egunetik aurrera; bestela, zuzenean, jar daiteke administrazioarekiko auzi-errekurtsoa Gasteizko Administrazioarekiko Auzietako Epaitegian, jakinarazpena egin eta hurrengo egunetik aurrera, bi hilabeteko epean.\n5.– Gehienez 6 hilabetekoa izango da ebazteko eta jakinarazteko epea, eta, epe hori amaituta jakinarazpenik jaso ez bada, eskaera ezetsi dela ulertuko da.\n6.– Publikotasun-printzipioa betetzeko, Lanbide-Euskal Enplegu Zerbitzuak Euskal Herriko Agintaritzaren Aldizkarian argitaratuko du onuradunen eta emandako diru-zenbatekoen zerrenda.\n12. artikulua.– Prestakuntza-plana egikaritzea.\n1.– Zer prestakuntza-plan egikaritzeko eskatu den diru-laguntza, bada plan horiek egikaritzera bideratuko da emandako diru-laguntza.\n3.– Ekintza edo talde bakoitza hasi baino bi egun lehenago, hauek jakinarazi beharko ditu titularrak: ekintza hori non emango den, nork emango duen (erakundea), noiz emango duen (eguna eta ordua).\nPrestakuntza hasi eta beranduenez bi egunera, parte-hartzaileei buruzko datuen berri eman beharko dio titularrak Hobetuzi.\nBetebehar horiek betetzeko, aplikazio bat jarriko du titularren esku Hobetuzek bere webgunean (www.hobetuz.eus). Horrela adierazitako informazioak ez du aldaketarik onartuko taldea edo ekintza amaitzen denetik hasi eta 30 egun igaro ondoren, eta horixe izango da prestakuntza-plana egikaritu dela justifikatzeko kontuan hartuko den bakarra.\nJakinarazteko betebehar horiek ez badira betetzen, prestakuntza-ekintza ez egindakotzat hartuko da, planaren egikaritzea justifikatzeko.\n4.– Ekintza presentzialetan, eguneroko bertaratze-partea egin beharko dute titularrek, eta irakasleak eta parte-hartzaileek sinatu beharko dute.\nTeleprestakuntzako ekintzen kasuan, berriz, titularrak prestatu beharko ditu parte-hartzaile bakoitzaren gainean egindako jarraipen-kontrolei buruzko agiriak.\n5.– Prestakuntza-ekintzan parte hartu izanaren ziurtagiria emango zaio parte-hartzaile bakoitzari, Hobetuzek ezarritako ereduaren araberakoa, eta, bertan, hauek adierazi beharko dira gutxienez: ekintzaren izena, prestakuntza-edukiak, modalitatea, ekintza zer egunetan garatu den, eta jasotako prestakuntza-orduak, hala dagokionean era presentzialean eta teleprestakuntzan emandako orduak zehaztuta.\nKualifikazio Sistema Nazionalaren Katalogo Modularrari dagozkion prestakuntza-ekintzetan, eta prestakuntza-ekintza gainditu duten pertsonei dagokienez, parte-hartzaileei emango zaien ziurtagiria, Hobetuzek eska dezakeena, Lanbide Euskal Enplegu Zerbitzuak ezarritako prozeduraren arabera egingo da.\nParte-hartze ziurtagiriak parte-hartzaileei eman beharko zaizkie, parte hartu duten prestakuntza-ekintza amaitu eta bi hilabeteko epean, gehienez.\n6.– Artikulu honen 3. atalaren arabera, ekimen honen barruan programatutako prestakuntza-ekintzak noiz hasten eta noiz amaitzen diren jakinarazi beharko du enpresak, eta ziurtatu beharko du behar bezala egiten direla prestakuntza-ekintzak eta jarraipen-, kontrol- eta ebaluazio-betekizunak eta enpresen eta haien langileen benetako prestakuntza-beharrizanei egokitzen zaiela burututako prestakuntza.\nDena den, onuraduna izango da laguntza zuzen erabiltzearen arduradun zuzenekoa eta nagusia, eta ziurtatu beharko du behar bezala egiten direla jarraipen- eta kontrol-erakundeen egitekoak.\n7.– Diru-laguntza ematearen aldeko ebazpena jaso ondoren, eta behar den aurrerapenarekin, laguntzaren onuradunak eskatu ahal izango du finantzatutako planean aldaketak sartzeko, baldin eta aldaketok finantzatutako ekintzen edukiari buruzkoak edo ekintzak egikaritzeko erari eta/edo epeei buruzkoak badira. Aldaketa-eskaera hori idatziz egingo da, eta behar bezala arrazoitu beharko da. Lanbideko zuzendari nagusiak onartu beharko ditu aldaketa horiek.\nParte-hartzaileen kopuruari edo irakaskuntzaren modalitateari eragiten dioten aldaketak direnean, aldaketok baimendu ahal izango dira baldin eta ez badute murrizten hasierako eskaeran lortutako balorazio teknikoa.\n1.– Hobetuzek ordainduko ditu diru-laguntzak; horretarako, onuradunak aldez aurretik aurkeztu beharko ditu zerga-betebeharrak eta Gizarte Segurantzarekikoak eta/edo Gizarte Aurreikuspeneko Erakundearekikoak egunean dituela egiaztatzen duten ziurtagiri eguneratuak.\n2.– Diru-laguntza bi zatitan ordainduko da, honela:\na) Diru-laguntza osoaren % 50eko lehen ordainketa bat izango da Hobetuzek lehen prestakuntza-ekintza hasi izanaren ziurtagiria jasotzen duen unean. Lehen ordainketa hori 180.303,64 eurotik gorakoa bada, titularrak bankuko abala aurkeztu beharko du, ebazpenarekin batera adieraziko diren jarraibideak kontuan izanik, edo bestela plana egikaritzean dagoeneko sortutako gastuen justifikazioa, justifikatu gabeko gainerakoak kopuru hori gainditzen ez badu.\nb) Bigarren ordainketa, diru-laguntzaren gainerakoari dagokiona, Hobetuzen justifikazio-memoria aurkeztu eta dagokion azken likidazioa onartzen denean.\n14. artikulua.– Kostu finantzagarriak eta egozte-irizpideak.\nHauek dira zuzeneko kostuak, prestakuntza-ekintza bakoitzeko banakatuta:\na) Enpresak kanpo-prestakuntzako zerbitzuak kontratatzean izandako kostuak.\nb) Barne-prestatzaileen kostua.\nc) Material suntsigarriaren kostua, babes- eta segurtasun-materiala barne.\nTeleprestakuntzaren kasuan, prestatzaile eta parte-hartzaileen artean erabilitako komunikabideei egotz dakizkiekeen kostuak dira finantzagarri, ekintzaren kostu osoaren ehuneko 10, gehienez.\ne) Prestakuntzan diharduten langileen asegurua. Gastu horiek prestakuntza-ekintzen arabera behar bezala banakatuta aurkeztu beharko dira, eta parte-hartzaileen kopurua kontuan hartuta egotziko dira.\nf) Amortizazioak, prestakuntza-ekintza bakoitzari egotz dakiokeen proportzioan, eta prestakuntza-ekintzak egiteari egotz dakizkiokeen instalazioak eta ekipamenduak alokatzea.\nHalaber, zeharkako kostuek ezingo dute gainditu egindako eta justifikatutako prestakuntza-ekintzaren kostu osoaren ehuneko 10.\nBestalde, ezingo dira finantzatu enpresek programatutako prestakuntzako antolaketako kostuak, baldin eta enpresek kanpoko entitate bati agintzen badiete prestakuntza antolatzea. Kostu hauek ezingo dute gainditu prestakuntza-ekintzaren kostuaren ehuneko 10.\nBehin baizik ez zaizkie egotziko kostu hauek finantzatutako proiektuari bere osotasunean.\nIndustriako inbertsio berri apartekoen eta/edo estrategikoen ondoriozkoak diren eta teknologien edo prozesu-produktibo berrien arloetako langileen kualifikazioa dakarten prestakuntza-ekintzetan, nahitaez EAEtik kanpo egin behar direnean bertako prestakuntza-eskaintzan dauden frogatutako gabeziaren ondorioz, langile horien bidaiek eta/edo egonaldiek eragindako zeharkako kostuak aintzat hartu ahal izango dira.\n1.– Diruz lagundutako prestakuntza-plana osatzen duten prestakuntza-ekintzak egitean sortutako kostuak justifikatu beharko dituzte onuradunek. Horretarako, deialdi honetan bilduriko kostu finantzagarriak eta egozpen-irizpideak hartuko dira kontuan, eta, halaber, baterako finantzaketa pribatuaren ondorioetarako, Prestakuntza Planeko parte-hartzaileen langile-arloko kostuak, Batzordearen 651/2014 (EB) Erregelamenduaren 31. artikuluak ezarritakoaren arabera. Fakturen edo zuzenbidean baliozkoak diren ziurtagirien bidez justifikatuko dira kostuak. Funtsen aplikazio zuzena egiaztatzeko eta prestakuntza-ekintza bakoitzari egotzitako kostu finantzagarriak identifikatzeko, kontzeptuak zehatz banakatu beharko dituzte agiri horiek.\n2.– Ikastaroa amaitu duten parte-hartzaileen eta egin dituzten eskola-ordu eraginkorren arabera egingo da laguntzen likidazioa, prestakuntza-ekintza bakoitzerako ezarritako eta onartutako kostu/ordu/kurtso modulu ekonomikoak aintzat hartuta.\nPrestakuntza gauzatu ondoren, diru-laguntza zehaztu ahal izateko, pertsona batek ekintza presentzialeko prestakuntza amaitu duela ulertuko da, baldin eta prestakuntza-ekintzaren iraupenaren ehuneko 75ean bertaratu bada. Halaber, teleprestakuntzako modalitatean emandako prestakuntza-ekintzetan, pertsona batek prestakuntza amaitu duela ulertuko da, baldin eta ikaskuntzaren jarraipena egiteko aldizkako kontrolen ehuneko 75 egin baditu eta teleprestakuntzari buruzko gainerako betekizunak bete baditu. Betekizun horiek Hobetuzen webgunean argitaratuko dira deialdia EHAAn argitaratzen den egun berean, onuradun eta parte-hartzaile guztiak jakitun egon daitezen.\n3.– Azken likidazioa egiteko, hauek bete eta Hobetuzera igorri beharko ditu onuradunak, haren web-orrian eskuragarri dauden eredu normalizatuetan, beranduenez ere, 2016ko irailaren 15erako:\na) Bukaera-ziurtapena (egikaritzea), burututako prestakuntza-ekintza bakoitzarena, zeinaren hasiera une egokian jakinarazi baitzen.\nb) Deialdi honetan ezarritako kostu finantzagarrien eta egozte-irizpideen arabera, diruz lagundutako prestakuntza-ekintzei buruzko kostuak gutxienez ziurtatuko dituzten agiriak.\nc) Deialdi honetan aurkeztu gabeko ekintzak direla-eta estatuko sisteman egindako hobarien erantzukizunpeko aitorpena, EAEko lantokietara atxikitako langileei dagozkien ekintzak, betiere.\nPrestakuntza Planaren likidazioa egitean, eta diruz lagundutako proiektuari eslei dakiokeen behin betiko zenbatekoa kalkulatzeko, Hobetuzek kontuan hartuko du Estatuko ereduaren arabera enpresa bakoitzari –EAEko langileei dagokienez– 2015ean hobari gisa dagokion gehieneko zenbatekoa, eta 2015eko ekitaldian langileen etengabeko prestakuntzagatik enpresak hobari gisa jasotako zenbatekoa, eta, azkenean, Estatuko sisteman kontsumitu ez den kreditu kopurua kenduko zaio plan bakoitzari esleitzen zaion azken diru-laguntzari.\nd) Hornitzaileen aukeraketak ekonomia- eta eraginkortasun-irizpideei erantzun diela egiaztatzeko agiriak, baita gutxienez hiru eskaintza eskatzeko betebeharra bete izana egiaztatzen dutenak ere, kontratuen zenbatekoak Sektore Publikoko Kontratu Legearen Testu Bategina onartzen duen 3/2011 Legegintzako Errege Dekretuan aurreikusitako kontratu txikien zenbatekoa gainditzen duenean.\ne) Profesionaltasun-ziurtagiriei lotutako prestakuntza-ekintzak dituzten entitateek (zeinahi delarik ere modalitatea), erantzukizunpeko aitorpen bat erantsi behar dute, zeinetan adierazten baita Lanbide-Euskal Enplegu Zerbitzuari emandako prestakuntzaren ebaluazioari buruzko agiriak eman izana (ikasleek lortutako emaitzak jasotzen dituzten agiriak, ebaluazio-txostenak eta -aktak...), hala eskatzen baita profesionaltasun-ziurtagiriei buruzko araudian.\n4.– Parte-hartzaile hauek baino ez dira kontuan hartuko: aurkeztutako egikaritze-ziurtagirietan zuzen betetako informazioa duten eta deialdi honetako 12.3 artikulukoan aipatzen den parte-hartzaileen zerrendan sartuta dauden parte-hartzaileak.\n5.– Aurkeztutako agiriak aztertu ondoren emango da diru-laguntzaren azken likidazioko ebazpena.\nAurreratutako kopurua baino txikiagoa bada egindako likidazioa, dagokion itzulketa-espedientea izapidetuko da, deialdi honetako 18. artikuluan xedatutakoarekin bat etorriz.\n6.– Emandako laguntzaren ondorioetarako egin diren ordainketen ordainagiri originalak aurkeztu beharko ditu onuradunak, edo, horiek ezean, fotokopia konpultsatuak aurkeztuko ditu behin betiko likidazioa jakinarazi eta hurrengo 20 egunetan.\n7.– Diru-laguntzaren onuradunek 4 urteko epean gorde beharko dituzte, diru-laguntzaren amaierako likidaziotik hasita, bai diru-laguntzaren oinarri den jarduera gauzatu dela egiaztatzen duten agiriak, bai eta jasotako funtsen erabilerari buruzko ziurtagiriak ere.\nDiru-laguntzaren onuraduna epe hori amaitu baino lehen desagertzen bada, aipatu agirien kopia bidali beharko du Hobetuzera desagertu baino lehen.\n16. artikulua.– Laguntzarako eskubidea lortzeko eta eskubide horri eusteko baldintzak.\nLaguntza jasotzeko eskubidea eskuratu eta horri eusteko, onuradunak honako betebehar hauek bete beharko ditu:\n– Aurreko deialdietan jasotako zenbatekoak itzuli izana, hala eskatu bazaio.\n– Hobetuzi jakinaraztea enpresa eskatzailea edo enpresa parte-hartzaileak legez, hitzarmen kolektiboz edo bestelako edozein xedapenen bidez behartuta dauden baliabide ekonomikoak bideratzera prestakuntza gauzatzeko. Kasu horretan, laguntza ez da izango bideratu beharreko baliabide ekonomikoen minorazio bat.\n– Laguntza jasotzea ekarri duen prestakuntza-jarduera egitea, betiere deialdi honetako eta EAEko Etengabeko Prestakuntzako Lanbide arteko Akordioko oinarri, baldintza eta betekizun formal eta materialen arabera. Kontzeptu horrengatik esleitutako funtsak zertarako eman ziren, bada, horrexetarako erabili beharko dira, eta ez beste ezertarako.\n– Hobetuzen aurrean jarduera gauzatu dela egiaztatzea, baita laguntza ematea edo gozatzea ekarri duten betebeharrak eta baldintzak bete direla ere. Horretarako, dagozkion ziurtagiriak aurkeztuko dituzte, eta prestakuntza-ekintzari buruz eskatuko zaizkien datuak eta agiriak aurkeztuko dituzte prestakuntza-ekintza amaitu ondoren; hartara, egiaztatu ahal izango da ekintza egin dela, emandako finantzaketa erabili dela eta lortutako emaitzen ebaluazioa egin dela.\n– Argitalpenetan edo onarturiko ekimenaren bestelako komunikabide eta hedabideetan jasotzea prestakuntzako ekintza estrategikoei laguntzeko 2015eko deialdian eginiko ekintzak direla, eta Eusko Jaurlaritzaren, Lanbide- Euskal Enplegu Zerbitzuaren eta Hobetuzen logotipoak horietan sartzea.\n– 17. artikuluan ezarritako kontrol- eta jarraipen-jardunak onartzea.\n1.– Laguntzen onuradunek egiaztatze- eta kontrol-jarduerak onartu beharko dituzte, zehazki honako erakunde hauek egindakoak: Hobetuz, Eusko Jaurlaritzaren Ekonomia Kontroleko Bulegoa, Lanbide-Euskal Enplegu Zerbitzua, Enplegu eta Gizarte Politiketako Saila, Herri Kontuen Euskal Epaitegia eta Europako eskumeneko instantziak. Halaber, erakunde horiei aukera emango diete lokal eta instalazioetara sartzeko eta parte-hartzaileekin, Langileen Legezko Ordezkaritzarekin eta elkarrizketatu nahi dituzten beste pertsonekin harremana izateko.\n2.– Kontrol-jarduera horiek onartzeko betebehar orokor horren esparruan, honako hau bete beharko du onuradunak:\n– Finantzatutako ekimena egikaritu izanari edo ekimen horren bideragarritasunari buruzko informazioa ematea, baita jarraipena egiteko eskatzen zaion agiriak betetzea eta igortzea ere. 10 eguneko epea izango du egiten diren errekerimenduei erantzuteko. Estatuko ereduaren barruan hobaria jaso duten ekintzei buruzkoak ere izan daitezke errekerimendu horiek.\n– Hobetuzi jakinaraztea beste erakunde batzuetatik diru-laguntzak edo laguntzak eskatu edo lortu direla, deialdi honetan diruz lagundutako ekintza guztiei edo batzuei eragiten dietenak.\n3.– Auditorien eta Ikuskaritzen Urteko Plan bat ezarriko du Hobetuzek, deialdian ezarritako baldintzak betetzen direla egiaztatzeko eta diruz lagundutako ekintzak benetan zein baldintzatan egikaritu diren aztertzeko. Plan horren barnen sartuko dira Hobetuzek egingo den arriskuen analisiaren ondoriozko estatistika-irizpideen arabera aukeratzen dituen espedienteak. Ikuskatze Planean bilduko dira, halaber, behar bezala identifikatutako pertsonek egindako eta sinatutako salaketetatik eratorritako jardunak.\n18. artikulua.– Diru-laguntzak itzultzea.\n1.– Jasotako laguntzak osorik edo zati batean itzuli beharko dituzte onuradunek, eta berandutze-interesak eskatuko zaizkie laguntza ordaintzen den unetik, honako kasu hauetan:\n– Laguntzaren helburua edo laguntza emateko agindutako baldintzak ez betetzea.\n– Baldintzak bete gabe jaso izana laguntza.\n2.– Itzultzeko prozedurari Lanbide-Euskal Enplegu Zerbitzuaren idazki bidez emango zaio hasiera, eta idazkia bidaliko dio Hobetuzek laguntzaren onuradunari, ez-betetzea eragin duen edo duten gertaeraren edo gertaeren berri emateko. Horrekin batera, jakinaraziko dio hamabost eguneko epea duela alegazioak edo egokitzat jotzen dituen egiaztagiriak aurkezteko; hori guztia, Euskal Autonomia Erkidegoaren Aurrekontu Orokorren pentzutan ematen diren berme eta itzulketen erregimena arautzen duen abenduaren 17ko 698/1991 Dekretuaren arabera.\n3.– Alegazioak aurkezteko epea amaitutakoan onuradunak alegaziorik aurkeztu ez badu edo alegazioak onartu ez badira, Lanbide-Euskal Enplegu Zerbitzuko zuzendari nagusiak itzulketa eskatzeko ebazpena emango du, eta itzulketa hori ebazpenean adierazitako epean gauzatu beharko da. Horretarako, Hobetuzek dagokion espedientea igorriko dio Lanbideri, eskaera-idazkiarekin eta alegazioekin batera, eta, hala badagokio, alegazio horiek ebazteko proposamenarekin batera. Gehienez 12 hilabetekoa izango da diru-laguntzak itzultzeko prozedura ebazteko epea.\n4.– Borondatezko epea amaitutakoan itzulketa gauzatu ez badu, beharrezko izapideak jarriko dira abian, itzuli beharreko diru-zenbatekoak premiamendu-bidetik berreskuratzeko. Itzuli beharreko zenbatekoak zuzenbide publikoko diru-sarreratzat hartuko dira.\n19. artikulua.– Datuen tratamendu automatizatua.\nIzaera Pertsonaleko Datuak babesteko abenduaren 13ko 15/1999 Lege Organikoan xedatuta dagoena betez, laguntza-eskabidea betetzeak berekin ekarriko du interesdunak baimena ematea datu horiek Hobetuzen eta Lanbide-Euskal Enplegu Zerbitzuaren fitxategietan sartzeko. Aipatu legean aurreikusten diren datuak eskuratzeko, zuzentzeko, ezabatzeko eta aurka egiteko eskubideak Hobetuz Langileen Prestakuntzarako Euskal Fundazioaren aurrean gauzatu daitezke (Kale Nagusia 35-6.a, 48009 Bilbao), baita Lanbide-Euskal Enplegu Zerbitzuan ere.\nXEDAPEN GEHIGARRIETATIK LEHENENGOA.– Erakunde laguntzailea izendatzea.\n1.– Hobetuz-Langileen Etengabeko Prestakuntzarako Euskal Fundazioa izendatzen da deialdi honetan arautzen diren laguntzen kudeaketarako eta ordainketarako erakunde laguntzaile, azaroaren 11ko 1/1997 Legegintzako Dekretuak onartutako Euskal Autonomia Erkidegoko Ogasun Nagusiaren Antolarauei buruzko Legearen Testu Bateginaren 52. artikuluan ezarritakoaren arabera. Aipatutako 52. artikuluak dioenez, deialdi honetan aipatzen diren funtsak ematen dituen organoaren kontura eta izenean jardungo du Hobetuz-Langileen Prestakuntzarako Euskal Fundazioak. Haatik, funts horiek ez dira, inola ere, Hobetuzen ondaretzat hartuko.\n2.– Hobetuz-Langileen Prestakuntzarako Euskal Fundazioari transferituko dizkio Lanbide-Euskal Enplegu Zerbitzuak (erakunde laguntzaile den aldetik) laguntzen deialdi hau finantzatzeko funtsak, 2015eko ordainketa-kredituari dagozkionak, emandako laguntzen guztizko zenbatekoaren % 50aren baliokide den gehienezko zenbatekoaz, eta, betiere, deialdi honen bidez iragarritako laguntzak emateko ebazpena hartu ondoren. Gainerakoa 2016ko ekitaldian transferituko da.\nXEDAPEN GEHIGARRIETATIK BIGARRENA.– Hobetuz Langileen Prestakuntzarako Euskal Fundazioaren betebeharrak.\nDeialdi honetan zehaztutako eta Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartu zuen azaroaren 11ko 1/1997 Legegintzako Dekretuko 52. artikuluan ezarritako betebeharrez gain, honako betebehar hauek izango ditu Hobetuz-Langileen Etengabeko Prestakuntzarako Euskal Fundazioak:\n1.– Amaierako erakunde onuradunen artean banatzea funtsak.\n2.– Laguntzei esker prestakuntza-ekintzak gauzatu direla egiaztatzen duten ziurtagiriak eskatzea, eta lau urtez gordetzea.\n3.– Jaso diren funtsak zertan aplikatu diren justifikatzea Lanbide-Euskal Enplegu Zerbitzuaren aurrean, 2016ko abenduaren 30a baino lehen, eta honako alderdi hauek zerrendatuta aurkeztea: amaierako onuradunen izen-abizenak, emandako laguntzak, egindako ordainketak eta, oro har, funts horiekin egindako prestakuntza-jardueren memoria orokorra osa dezaketen bestelako datu kuantitatiboak zein kualitatiboak.\n4.– Funtsen kudeaketari dagokionez, egiaztatze-jarduerak onartzea, zehazki Eusko Jaurlaritzak Lanbide-Euskal Enplegu Zerbitzuaren, Enplegu eta Gizarte Politiketako Sailaren, Kontrol Ekonomikoko Bulegoaren eta Herri Kontuen Euskal Epaitegiaren bitartez egin ditzakeen egiaztatze-jarduerak.\n5.– Deialdietan aurreikusten diren ez-betetzeetako bat gertatuz gero, onuradunei diru-laguntzak itzul ditzaten eskatzea, deialdietan bertan ezarritako itzultze-prozedurari jarraituz, betiere kasuan kasu ematen diren ebazpenetan adierazitakoaren arabera.\nXEDAPEN GEHIGARRIETATIK HIRUGARRENA.– Finantzaketa-soberakinen azken likidazioa.\nHobetuz Langileen Prestakuntzarako Euskal Fundazioak Lanbide-Euskal Enplegu Zerbitzuari itzuliko dizkio deialdi honetan arautzen diren laguntzen onuradunek aplikatu ez dituzten finantzaketa-soberakinak eta deialdian aurreikusten den itzulketa-prozeduraren ondoriozko funtsak.\nXEDAPEN GEHIGARRIETATIK LAUGARRENA.– Betebeharrak betearaztea.\nDeialdi honetan ezarritakoaren ondorioetarako, prestakuntza-ekintzak hasi edo amaitu dituzten eskatzaileei ez zaie eskatuko denbora-arrazoiak direla tarteko bete ezin izan duten betekizunik deialdia argitaratu aurretik.\nHalakoetan, aplikagarriak izango dira Lanbideren 2014ko uztailaren 30eko Ebazpenean ezarritako irizpide orokorrak. Ebazpen horren bitartez, Euskal Autonomia Erkidegoko enpresek prestakuntzako estrategia-ekintzak gauzatzeko laguntza ekonomikoen 2014ko deialdia egin zen, Lanbideren Administrazio Kontseiluaren erabaki bidez onartu zena (2014-08-01eko EHAA).\nLEHIARI BURUZKO EUROPAKO ARAUDIA ETA ETE-TZAT HARTZEA\nEnpresa hauek osatzen dute mikroenpresa, enpresa txiki eta ertainen (ETE) kategoria: 250 langile baino gutxiago izanik, urtean gehienez 50 milioi euroko negozio-bolumena edo urtean gehienez 43 milioi euroko balantze orokorra dutenak.\nETEen kategorian, enpresa txikia honela definitzen da: 50 langile baino gutxiago izanik, urteko negozio-bolumenean edota urteko balantze orokorrean 10 milioi euroko kopurua gainditzen ez duen enpresa.\nETEen kategorian, mikroenpresa honela definitzen da: 10 langile baino gutxiago izanik, urteko negozio-bolumenean edota urteko balantze orokorrean 2 milioi euroko kopurua gainditzen ez duen enpresa.\nBatzordearen 1407/2013 Erregelamenduan definituriko «minimis» erregelak estal ditzakeen zenbateko txikiko diru-laguntzen kasuan izan ezik (2013-12-24ko EBAO), deialdi honen barruan finantzatuko diren prestakuntza-proiektuak Batzordearen 651/2014 (EB) Erregelamenduan ezarritakoari egokituko zaizkio, eta haren arabera, laguntza-kategoria jakin batzuk bateragarri deklaratzen dira merkatu erkidean, Tratatuaren 107. eta 108. artikuluak aplikatuta (Kategorien arabera salbuesteko erregelamendu orokorra).\nHorregatik, azkenean likidatzen den laguntza izango da benetako kostu hautagarri eta justifikatuen guztizkoari Batzordearen 651/2014 (EB) Erregelamenduan definituriko gehienezko intentsitateak eta EAEko lurralde-esparruan aplikatzekoak direnak aplikatzearen ondorioz ateratzen dena (ondoren erakusten den taulan adierazita daude intentsitate horiek).\nLaguntzaren gehieneko intentsitateak ez du gainditu behar diruz lagundu daitezkeen kostuen % 70.\nEhuneko horiek aplikatuko diren guztizko kostu hautagarriak kalkulatzeko, Prestakuntza Planeko parte-hartzaileen langile-arloko kostuak bilduko dira, Batzordearen 651/2014 (EB) Erregelamenduaren 31. artikuluan ezarritakoaren arabera.\nHobetuzen finantzaketa ez da beste laguntza publiko batzuekin metatuko, diruz lagungarriak diren kostu berberei dagokienez, metaketa horrek Batzordearen 651/2014 (EB) Erregelamenduan ezarritakoa baino intentsitate handiagoa eragiten badu.


Emakumeentzako galtzamotz tekniko, arin eta elastikoak, Shellstretch ehun birziklatuz eginak. Patrika kremaileraduna dute atzealdean, eta gerrialde elastikoa eta leuna, ariketa egin bitartean eroso egoteko. Galtza ekologiko hauek Bluesign Approved ehunarekin eginak daude.\nGaltzamotz tekniko, arin eta elastikoak, Dryshell ehun birziklatuz eginak. Patrika kremaileraduna dute atzealdean, eta gerri elastiko leuna, ariketa egin bitartean eroso egoteko.


adiUP - EleKin | EleKin\nadiUP irratiko berrien informazioa berreskuratzeko sistema da. Aplikazio honek, sisteman dauden euskara, gaztelania zein frantsesez emititu audio fitxategietatik informazio desberdina erauztea ahalbidetzen du: lokuzioaren hizkuntza, diskurtsoaren gaia, termino interesgarriak zein fitxategiaren iraupena adibidez.\nGainera, erabiltzailearen nahiaren arabera datu-basean txertaturiko audio fitxategien bilaketak egitea ahalbidetzen du. Erabiltzaileak, hortaz, ez ditu audio fitxategi guztiak entzun behar; uneko nahi zehatza betetzen dutenak eskuragarri izango baititu.\nBilaketen emaitza diren fitxategietatik aplikazioak erauziriko informazioa ere ikusgai izango du erabiltzaileak adiUP aplikazioarekin, horrela erabiltzailearentzat erosoagoa bihurtuz eta entzuteko fitxategiak egokienak izan daitezen, denbora galtzea ekidinez.\nAdiUP hortaz, sistema eleaniztuna da, hizketaren teknologietan oinarriturik, web-irratitik datozen berriak irisgarriagoak bihurtzen dituena.\nAplikazioa erabiltzeko >>>


Ikasleak sortzaile Huhezineman – HUHEZINEMA\nIkasleak sortzaile Huhezineman\nPosted by huhezinemajaialdia on 2012/05/10 2012/12/04\nHuhezinema jaialdiko bigarren egunean Ikus-entzunezko komunikazioko hirugarren eta laugarren mailako ikasleen txanda izan zen atzo. Ikasleek egindako dokumental eta fikziozko laburrak erakutsi ziren eta publikoak hauek bozkatu zituen. Irabazleak gaurko lehiaketa ofizialeko irabazkeekin batera ezagutuko dira.\nIkasleen film laburrak ikusita, Asier Altuna zinemagileak “Bertsolari” filmaren barrenak erakutsi zituen eta filma egitearen prozesua irudi esanguratsu bidez azaldu zuen. Filmeko fotograma ezberdinen bitartez hauek zuten sinbologiaz eta esanahiez aritu zen besteak beste, eta nola batak besteekin lotuaz lortu zuen “Bertsolari” aurrera eramatea.\nGaurkoan egun potenteena dator. Huhezinemako lehiaketa ofizialeko ekitaldiak itxiko du bosgarren edizio hau. Aretxabaletako Arkupe kultur-etxean izango da, non hamar laburmetrai finalistak ikusteko aukera izango dugun. Ondoren, Huheziko zein lehiaketa ofizialeko sariak banatuko dira eta, azkenik, luntx batekin jarriko zaio amaiera jaialdiari.\nAsier Altuna “Bertsolari” filmaren sormen prozesuaz azalpenak ematen, Huhezinema jaialdian.\nAurreko bidalketa Hasi da Huhezinema 2012!\nHurrengo bidalketa Huhezinemak baditu irabazleak


kristalezko ehuna – Harriak\nBarrura sartu orduko kontrakoa gertatzen da. Parkeko berdearen indarrak, zuhaitz zaharrek eta belar leunak kristalak zeharkatu eta ihes egiteko gonbita egiten digute. Kanpotik begiratzera gonbidatzen gaituzte, gorputza kanpoan jarri eta gero berriro sartzeko. Horrela, behin eta berriro, erakusketari begira gauden bitartean.\nBegiradaren mugimendu eta desira hori aretoko kristalezko arkitekturari emandako erantzuna da, haren isla, nolabaiteko «kontraesan espaziala» sortzen baitu. Izan ere, begirada barrura sar daiteke gorputza kanpoan dela, eta alderantziz, kristaletatik at irten daiteke, gorputza areto barnean dagoela. Horrek, nahitaez, «itzulera-tonua» ezartzen du aretoaren barrualdearen eta kanpoaldearen artean eta, seguruenik, ARENATZarten antolatzen dituzten erakusketa gehienetan. Trenza erakusketak, hain zuzen, zuhaitzean den amaraun gardenaren antzera konpontzen du espazialitate hori: hiru artistek eta kuradoreak batera eta sotilki ehuntzen dituzte eskulturak, marrazkiak, margoak, bideoak, argazkiak eta performancea.\nTrenza izenburuak —kuradoreak aukeratutako goiburuak— hiru zatiak osotasunean antolatzeko modu txirikordatua adierazi nahi du, hau da, hiru artistak erakusketa-gunean antolatzeko era. Baina txirikorda objektua bera baino gehiago, espazioan txirikorda egiteko modu bat proposatzen du izenburuaren keinu poetikoak. Txirikorda eskuz egin eta, agian, objektuak espaziora lotzeko modua. Esanguratsua da pentsatzea txirikorda egiteko ere «joan-etorriko» mugimendua egin behar dela. Egia esateko, ehun gehienak egiteko sartu beharra dago gero ateratzeko, puntu bat beste batekin kateatu, eta horrela behin eta berriro. Txirikordatzea begiekin egin dezakegun keinua ere bada. Adibidez, txirikorda bat irudika dezakegu oraintxe bertan, gure begien mugimenduarekin, edo, bestela esanda, txirikordaren mugimendua pentsatze hutsarekin gure begietan zerbait mugitu egiten da, halabeharrez.\nHorrela, txirikordaren bueltei begira, aretoa atzetik inguratuko dugu. Kanpoan, sarrerak aurrez aurre duen aldean (kristalezkoa ez den bakarrean), urre-koloreko zintarekin egindako marrazkia edo ehun abstraktua dago. «Horma-brodatua», alde horretan eraikina estaltzen duen burdin sarea aprobetxatzen duena. Hiru bat metro koadroko ehuna landare igokaria balitz bezala egokitzen da egiturara, azaleran zehar hainbat norabidetan zabalduta. Brodatuaren aldamenean, oso hurbil, zuhaitz bat dago. Piezaren egileak hormara igo behar izan zuen altuera horretara —hostotzaren altuerara— iristeko, besoak luzatuta brodatu ahal izateko. Eremu arkitektonikoan, eskalaren gehiegikeriak gainditu egiten du brodatu zehatz eta intimoa egitearen ideia konbentzionala. Horrenbestez, emaitza den objektuak aretotik kanpora darama, nabarmenki, Trenzaren erakusketa-eremua. Antzera gertatzen da kristaletan dauden argazkiekin. Horietako batzuk kanpora begira daude eta parketik bakarrik ikus daitezke; bertatik pasatzen direnei egindako keinua dirudite. Aldi berean, barrualdean, kanpora begira dauden irudi horiek eten egiten dute argazkien eta marrazkien segida. Argazki batean sardina oliotan heltzen ari den eskua ageri da. Hatz erakuslea arrainaren gorputzean sartuta dago, bururaino.\n(irudi horri begira larritasun arraroa sentitzen dut, pertsona bat hurbiltzen ari baita kristalaren beste aldetik. Begira nagoela harrituta sentitzen naiz, baina pertsona horrek ez du nabaritzen, hurbil dagoen argazki bati, kanpora begira dagoen horietako bati, arretaz begiratzen baitio).\nAretoan barrura eskulturak daude, material mixtoz eginak: zementua, igeltsua, kartoia, zinta itsaskorra, beirazko flaskoak, lore artifizialak, pintura eta gogoratzen ez ditudan beste batzuk. Lurrean zehar jarrita daude, altuera baxuan, haien hauskortasunean lurreratuta, objektu txikiak dira, gehien bat. Haien artean kontuz zabiltza, baten batekin estropezu ez egiteko. Batzuk irregularrak dira eta beste batzuk lau angelukoak. Ikaragarri intimoak dira. Batez ere irregularrak direnak, barrurantz eginda daudela ematen du, temati, materialek euren burua besarkatuko balute bezala, edo, agian, materialak eskultura bilakatu arte besarkatu zituen artistaren keinua da. Espazioan kokatuta, haien hauskortasunak distira egiten du. Laukirik gabeko taulan dauden xake-pieza kementsuak dirudite, jokalariek taldean pentsatu eta birpentsatu behar dituztenak. Eta pieza bakoitza eskuz mugitzen da, bata bestearekin guztiak harremanetan jarriz, kokapen espaziala ehunduz eta tenkatuz. Erakusketako piezek ez baitute bakoitzaren egilearen izenik. Hirunaka egindako txirikordaren itun kolektiboari eusten diote. Halere, esan dudanez, zuhaitz bateko amarauna ere izan liteke, non beste alderdi performatibo batzuk partaide egiten diren.\nEskulturen artean bada beirazko kontserbekin egindako bat. Flaskoak zinta itsaskor gardenez estalita daude, oso estalita. Fardel amorfo bakarra osatzen dute, horixka dena, eta material itsaskorrak uzten dituen tarteetan flaskoen zatiak ikus daitezke. Flaskoen haridun ahoak taparik gabe azaltzen dira. Horietatik ere ikusgai da kontserba-flasko hutsaren barruko espazioa, ezaguna, egunerokoa ere badena. Horixe da apur bat barrurago ikusten dena.\n(aretoko lurrean eserita nengoen, eskultura horren ondoan. Nire belarria haren ahotik oso hurbil zegoen, kontzertuko musikariek Mikelen partitura jotzen zuten bitartean. Hasieran kanpoan aritzekoak ziren, baina euriaren mehatxuak barrura sarrarazi zituen. Ezusteko horri esker lurrean esertzeko aukera izan genuen, eskulturak bezala. Objektuak distantziarik gabe begiratzeko aukera, haien artean egotekoa. Soinuak ere tartean zirela. Tonu batzuk hurbil nuen eskulturaren haridun ahotik sartu eta irteten ziren. Itsas kurkuilu bitxi bat izan zitekeen. Soinuak errebotatzen entzuten nituen).\nBitxia da pentsatzea ezagutzen ditugun ehun edo txirikorda ia guztiak aldeen arteko harreman tenkatuan antolatzen direla. Bai ehunari zurruntasuna, pisua eta sendotasuna ematen dioten barruko korapiloen bidez, edo bai haren egitura banandu eta zabaltzen duen kanpoko tentsioa dela eta. Nolanahi ere, ez ohi dugu ehun laxoa estimatzen. Badirudi laxotasuna ez datorrela bat ohikoenak diren ehunek berezko duten tentsio-, zabalpen- eta sendotasun-ideiarekin. Oso gutxitan iruditzen zaigu onargarria ehun korapilatua, okerra, izkinaren bat lasai duena, solte dagoena edo lurrean nahasian bilduta dena. Baina edozein ehun egon daiteke egoera horietan. Are gehiago, ehun baten laxotasunak tentsiorik gabeko erresistentzia-egoera erakutsi dezake. Beti tenkatuta dagoenaren erregimenarekiko egoskorkeria.\nBada laxotasun polita erakusketako bideoetako batean. Kamerak kalea edo galtzada-harriak enkoadratzen ditu, enkoadraketatik kanpo den norbaitek lur horretara zinta zuriak —eta batzuetan beltzak— botatzen dituen bitartean. Moztutako bridak edo zartada bigunak balira bezala botatzen ditu, eta segundo batzuk igarota jaso egiten ditu berriro botatzeko. Gelditasun-segundo horietan zintarekin bilbe gorabeheratsuak marrazten dira lurrean. Beste batzuetan, zinta lurretik arrastaka eramaten dute, enkoadraketa finko eta nahiko itxian. Enkoadraketa finkoan nabaria da grabatzen ari den pertsonaren esku-dardara, eta bideoan zintaren manipulazioak eragiten du mugimendua. Mugimenduak egituratzen du bideoa, baina beti enkoadraketatik kanpo den gorputzaren mugimenduak. Enkoadraketa (lurra) joko-zelaia da eta materialak hartzeko gunea.\nEra berean, artistak berak parkean zehar egiten duen bisita gidatuan, nabaria da gorputzak kanporantz —erakusketa-aretotik kanporantz—egiten duen mugimendua. Koreografiaren testuingurutik datorren artistak lorategiaren inguruan gidatzen gaitu, gure arreta paisaia pertsonal eta anekdotikoan zehar bideratzen du, parkearen espazio berberean. Kasu horretan, gu, publikoa, zinta lasaia gara, kanpoko espaziora jaurtitako zinta.\nNorbaiti entzun diot platano esaten ziela, nik bezala\nEz, hori alberjinia da\nNiretzat platanoa da baina alberjinia da\nNik txori bat ikusi dut\nGrazia egiten dit…\nNik txori bat eta platano bat ikusi ditut\nPlatanoa, eta apur bat gehiago begiratzen baduzu txoria dirudi… \n Horiek ere Estirenak.\n Gehienak Claudia Lorenzorenak dira.\n Kontzertua, Mikel A. Garcia & ensemble (Andrea Berbois Esti Ibarra Garazi Navas eta Fernando Ulzion).\n Bideoaren egilea Beatriz Setien da, eta, besteak beste, erakusketa-aretoa inguratzen duen parkean zehar bisita gidatua egitea proposatzen du.\n Inaugurazio-egunean egindako grabaketaren zati baten transkripzioa. Publikoko andre batzuen eta artistetako baten arteko elkarrizketa.\nPrevious Previous post: deskribatzea egitea da\nNext Next post: ur lurtsua, lur urtsua, harriak, hilobiak


“Gertatu zena jakiteak, biktimak erreparatu eta duindu, eta familiak laguntzen ditu” - Artikulua - Gipuzkoa ETORKIZUNA ORAIN\n“Gertatu zena jakiteak, biktimak erreparatu eta duindu, eta familiak laguntzen ditu”\n1936an Hernanin fusilatutako pertsonen aitortza ekitaldian parte hartu du Maribel Vaquero Bizikidetzako eta Giza Eskubideetako zuzendariak\nOrain 80 urte, tropa frankistek Hernanin fusilatutako pertsonen omenaldi eta aitortza ekitaldian parte hartu du gaur Aldundiak. Udalerri honetako hilerrian izan da, duela hamar urte sarraskiaren lekuan 200 biktimen oroimenean jarritako eskulturaren parean. Maribel Vaquero Bizikidetzako eta Giza Eskubideetako zuzendariak ordezkatu du Foru Aldundia ekitaldi hunkigarrian. Bertan izan dira ere hainbat udaletako ordezkariak, Aintzane Ezenarro Gogorako zuzendaria, Luis Intxauspe alkatea, eta biktimen senitartekoak.\nBere hitzaldian, Vaquerok eskerrak eman dizkie udalei eta Gipuzkoako elkarte memorialistei, “erahilak, eta, sekula aurkituak eta gogoratuak izan ez zitezen, anonimotasunean lurperatuak izan ziren biktimak” erreparatzeko eta “egia ezagutzeko” egiten duten lanagatik eta ahaleginagatik. “Memoria berreskuratzea beharra da gizartearentzat, eta betebeharra erakundeontzat”, azpimarratu du.\nZiurtatu du Aldundiak elkarlanean jarraituko duela gainerako eragileekin, helburu hori duten ekitaldi, lan eta ikerketak bultzatzeko: “Azken bi hamarkadetan proiektu eta lan ugari lagundu dira, eta hala egingo dugu etorkizunean ere”. Izan ere, haren esanetan, “egia ezagutzea eta ezagutaraztea, hurrengo belaunaldiei transmititzea, beharrezko ariketa da etorkizunerako. Biktimekiko justizia eta erreparazioa, beharrezkoak dira gertatutakoa ez errepikatzeko berme gisa, eta baita giza eskubideekiko eta balio demokratikoekiko errespetuan oinarritutako gizartea eraikitzeko ere”.\nVaquerok bere babesa eta berotasuna adierazi dizkie ekitaldira bertaratutako familiei. “Zuen pertsona gertukoekin zer gertatu zen jakitea eskatzen duzuenek, egia defenditzen duzue eskubide gisa, mendekurik gabe. Gertatu zena jakiteak, biktimak erreparatu eta duindu, eta familiak laguntzen ditu”, aldarrikatu du. Foru zuzendariak nabarmendu duenez, “memoriarik gabe ez dago identitaterik, eta identitate kolektiborik gabe ez dago gizarterik, ezta herririk ere”.


80W Industrial Led Wall Pack argi 5000K China Manufacturer\ndeskribapena:Wall Pack Lights,Industrial Wall Lights,Led hormako lanpara\nHome > Produktuak > Led argia > Led Wall Lights Indoor > 80W Industrial Led Wall Pack argi 5000K\nModeloaren zenbakia: BB-RSD-80W-B2\n80W Wall Pack argiak Die-casting aluminiozkoak dira, hausturak erresistenteak eta muturreko tenperatura probatu baititu eta eguraldi baldintza guztiak kudeatzen ditu. Horrek gure Industrial Wall Lights egiten du Kanpoko argiztapenerako kanpoko argiztapen perfektua. IP65 iragazgaitza kalifikazioa bermatzen du gure Led Wall Lamp normalean ere erabili ahal izango da euri gogorrean bermatzen.\nMurriztu zure elektrizitatearen kostua% 80 arte, 250 MH / HIP / HID bonbillak ordezkatuz 80W I 80 nukleo industrialarekin . Energia aurreztea eta izkina hormako argiaren iraupen luzea argiztapen irtenbide distiratsuagoa, adimentsua eta iraunkorragoa da. Instalazioa 15 minutukoa zen gure hormako lanpara beltzarentzat . Hiru euskarri erraz muntatzeko, beste edozein beharrik izan gabe\n60W Biltegiaren Argiztapena. Badu Handia 7800lm Harremanetarako orain\nEguzki kaleko argiaren 30W-k guztiak Harremanetarako orain\n5000 K 110lm / w 60W kanporako uholde zuzendariak Harremanetarako orain\nETL DLC AC100-277V 100W Pizza Highbay Argiztapena Harremanetarako orain\nWall Pack Lights Industrial Wall Lights Led hormako lanpara


Avril Lavigne jipoitu dute | Txutxumutxuak\nAvril Lavigne jipoitu dute\nAvril Lavignek eta Brody Jenner mutil-lagunak istiluak izan dituzte. Itxuraz asteburu lasaia izan behar zuten Los Angelesko luxuzko hotel batean baina, azkenean, amaiera garratz xamarreko egonaldia izan zuten.\nEz dago argi gertatu zena baina, antza denez, bikotea Hollywood Roosevelt hoteleko tabernan zegoen eta kantaria eta beste neska bat eztabaidan hasi ziren. Elkar joka ere hasi ziren biak. Orduan, Brody tartean sartu zen bi neskak banatzeko baina beste neskak botila bat hartu zuen eta harekin jo zuen abeslari kanadarraren mutil-laguna eta Kim Kardashianen anai-ordea dena. Orduan. lau pertsona gehiago sartu ziren tartean.\nAvril Lavignek adierazitakoaren arabera, bost pertsonak “arrazoirik gabe eraso” egin zioten. “Ez zen dibertigarria izan. Nire aurpegia izorratuta dago”, esan du. Artistak Twitter sare sozialean zabaldu du “begi bat ubelduta, sudurra odoletan, ilea zainetik kenduta eta arramazkaz eta ebakiz beteta” bukatu zuela.\nBertan zeudenek poliziari eta osasun zerbitzuei deitu zieten eta, Lavignen mutil-lagunak bera artatzerik nahi ez bazuen ere, azkenean erietxera jo behar izan zuen hainbat puntu jar ziezaieten.\nEz zen atxiloketarik izan eta, hotelera itzuli zirenean, ondorengoa twitteatu zuen Brodyk: “nire bizitzako maitearekin, Avril Lavignekin, gau bikaina ari naiz pasatzen. Zoriontsu naiz!”. Bestalde, Avrilek argi utzi nahi izan du bera ez dagoela borroken alde: “Indarkeria ez da INOIZ ERE erantzun egokia ziaten”.\nThis entry was posted in Abeslari gazteak, Pertsonaia ezagunak and tagged Avril Lavigne, borroka, Brody Jenner on 8 November, 2011 by .\n← Beyoncék alaba izango du Brad Pittekin afaltzea eta hotelean gaua pasatzea nahi? →\n1 thought on “Avril Lavigne jipoitu dute”\nLahh Mah rexhulonaaahhh 8 November, 2011 at 11:32\nEzhhhoo le pazahh po abeh dejaos arl deryck